Ομιλία κατά την υπογραφή της σύμβασης έναρξης εργασιών για την κατασκευή της Γραμμής 4 του Μετρό της Αθήνας στο Θέατρο Άλσος Βεΐκου | Κώστας Καραμανλής - Υπουργός Υποδομών & Μεταφορών\nΟμιλία κατά την υπογραφή της σύμβασης έναρξης εργασιών για την κατασκευή της Γραμμής 4 του Μετρό της Αθήνας στο Θέατρο Άλσος Βεΐκου\nΣήμερα βάζουμε κι επίσημα μπρος ένα σπουδαίο έργο.Τ ο μεγαλύτερο που θα γίνει στην Ελλάδα τα επόμενα χρόνια. Η γραμμή 4 του Μετρό της Αθήνας, είναι από εκείνα τα έργα που αλλάξουν την καθημερινότητα του πολίτη στο Λεκανοπέδιο. Αλλά και σε μια τόσο κρίσιμη συγκυρία δίνουν στην οικονομία μας μεγάλη ώθηση για ανάπτυξη.\nΓνωρίζουμε όλοι καλά ότι δεν ήταν καθόλου εύκολο να φτάσουμε ως εδώ. Η διαγωνιστική διαδικασία πέρασε από χίλια κύματα. Όταν ήρθαμε στην κυβέρνηση, το έργο μετρούσε ήδη πολλά χρόνια καθυστερήσεων και αντιμετώπιζε σύνθετα προβλήματα. Τότε, πολλοί σκέφτονταν ότι πρέπει να ακυρωθεί ο διαγωνισμός και να ξεκινήσουν όλα από την αρχή.\nΗ δική μας θέση ήταν ξεκάθαρη. Δεν θέλαμε να αφήσουμε να πάνε χαμένα όλα αυτά τα χρόνια.\nΠήραμε την απόφαση να προχωρήσουμε. Και με συντονισμένη και συστηματική δουλειά καταφέραμε να ξεμπλοκάρουμε ένα τόσο σημαντικό έργο και τώρα να βρισκόμαστε στην αρχή μιας νέας προσπάθειας, για να το κάνουμε επιτέλους πραγματικότητα.\nΥπογράφουμε, λοιπόν, σήμερα τη σύμβαση με τον ανάδοχο για την εκπόνηση της Οριστικής Μελέτης, της Μελέτης Εφαρμογής, της κατασκευής και θέσης σε λειτουργία της Γραμμής 4.\nΑνάδοχος αναδείχθηκε από την Αττικό Μετρό Α.Ε. η ένωση εταιρειών «ΑΒΑΞ - GHELLA - ALSTOM». Το συμβατικό τίμημα του έργου ανέρχεται στο 1 δισ. 200 εκατ. ευρώ + ΦΠΑ, με χρηματοδότηση από το ΕΣΠΑ.\nΚι αυτό είναι άλλη μια ευκαιρία να σκεφτούμε πόσα πράγματα έχει κερδίσει η πατρίδα μας, από τη συμμετοχή της αυτά τα 40 χρόνια στην Ευρωπαϊκή Ένωση.\nΈνα μόνο νούμερο θα σας πω:\n180 δισ. ευρώ εκτιμάται ότι εισήλθαν στην ελληνική οικονομία από τα Διαρθρωτικά Ταμεία της Ευρωπαϊκής Ένωσης, δηλαδή σχεδόν ένα ολόκληρο ΑΕΠ. Χρήματα με τα οποία έγιναν πράξη κυριολεκτικά χιλιάδες μικρά και μεγάλα έργα σε όλη την Επικράτεια.\nΑς αναλογιστούμε, λοιπόν, πως θα ήταν η Ελλάδα σήμερα, αν δεν είχε «μπει» στην Ευρώπη, αλλά και πόσο κινδυνεύσαμε – πριν λίγα χρόνια – να βρεθούμε στο περιθώριο της Ευρώπης.\nΕπιστρέφοντας στο σημαντικό έργο της Γραμμής 4, και πριν αναφερθώ στο μέλλον, για να δούμε τα πολύπλευρα οφέλη του, θα μου επιτρέψετε να κάνω μια πολύ σύντομη αναδρομή στο παρελθόν.\nΓιατί η γραμμή 4, με τα όποια προβλήματα έχει αντιμετωπίσει μέχρι σήμερα, αποτελεί ένα χαρακτηριστικό παράδειγμα αυτού που πάντα λέμε, ότι τα μεγάλα έργα δεν ανήκουν σε καμία κυβέρνηση, αλλά στον ελληνικό λαό.\nΗ καπηλεία των μεγάλων έργων για μικροπολιτική εκμετάλλευση αποτελεί ύβρι. Η πορεία για την ολοκλήρωσή τους συχνά αποτελεί άθροισμα προσπαθειών πολλών διαφορετικών κυβερνήσεων, αφού μπορεί άλλος να συλλαμβάνει την ιδέα ενός έργου, άλλος να το ωριμάζει, άλλος να το δημοπρατεί, άλλος να το συμβασιοποιεί και άλλος να το ολοκληρώνει.\nΧαρακτηριστικό παράδειγμα – όπως είδατε και στο video που προβλήθηκε – είναι το μετρό της Αθήνας.\nΤα έργα του οποίου ξεκίνησαν την περίοδο 1990-1993, από την τότε κυβέρνηση του Κωνσταντίνου Μητσοτάκη, ενώ τα εγκαίνια της γραμμής έγιναν το 2000, επί κυβέρνησης Κώστα Σημίτη.\nΑναφορικά με την Γραμμή 4, η αρχική Μελέτη Ανάπτυξης Μετρό –στα τέλη της δεκαετίας του ’90 – προέβλεπε την κατασκευή όχι μιας νέας γραμμής, αλλά 2 επεκτάσεων της γραμμής 2 και της γραμμής 3.\nΤο 2004 επελέγη η δημιουργία νέας γραμμής 4 σε σχήμα U. Η πρώτη εξαγγελία για την εκκίνηση του διαγωνισμού έγινε το 2005. Οι μελέτες συγκοινωνιακού επιπέδου ολοκληρώθηκαν το 2006 και είχαμε πλέον το σχεδιασμό της γραμμής. Και οι μελέτες σε επίπεδο engineering ξεκίνησαν το 2008, επί κυβερνήσεως Κώστα Καραμανλή και Νέας Δημοκρατίας.\nΑπό τότε έγιναν πολλά, αλλά και πολλά που τράβηξαν το έργο αρκετά «πίσω».\nΑπό τα μνημόνια του 2010, μέχρι την περήφανη διαπραγμάτευση του 2015.\nΦτάνουμε, όμως, αισίως στο 2017, είχαμε την έναρξη του διαγωνισμού, δηλαδή τη δημοπράτηση του έργου. Αλλά και την αρχή του «χορού» των δικαστικών προσφυγών στο ΣτΕ, που έβαλε πάλι «φρένο» στην υλοποίηση του έργου.\nΕμείς, λοιπόν, όπως σας είπα, παραλάβαμε ένα έργο σχεδόν σταματημένο, που αντιμετώπιζε πολλά προβλήματα.\nΚι ο στόχος μας ήταν ένας και μοναδικός:\nΝα το ξεμπλοκάρουμε, ώστε μετά από 15 και πλέον χρόνια να μπει σε τροχιά υλοποίησης.\nΠράγματι, τον Δεκέμβριο του 2019 επανεκκινήσαμε τη διαδικασία ελέγχου των υποφακέλων Δικαιολογητικών συμμετοχής και Τεχνικής Προσφοράς, που είχε σταματήσει.\nΜετά από νέες προσφυγές, πετύχαμε τελικά τη δικαίωση της επιχειρηματολογίας της Αττικό Μετρό σύμφωνα με το ΣτΕ κι έτσι προχωρήσαμε στο άνοιγμα των οικονομικών προσφορών.\nΜπήκε ένα τέλος στο «γαϊτανάκι» των προσφυγών, που αποτελεί κύρια αιτία καθυστέρησης των έργων στη χώρα μας.\nΜετά από μια πυκνή σε γεγονότα διαδικασία, φτάσαμε μέχρι την κατακύρωση του έργου.\nΤαυτόχρονα, επιλύσαμε και όλα τα νομικά ζητήματα που τέθηκαν για την εργολαβία των Πρόδρομων Εργασιών και υπογράψαμε σύμβαση στα τέλη Μαρτίου. Έχουν ήδη ξεκινήσει οι διαδικασίες και μέσα στο καλοκαίρι εγκαθίστανται τα πρώτα εργοτάξια. Το έργο μπαίνει στις ράγες και ξεκινάει.\nΌλες αυτές οι ενέργειες έγιναν μέσα σε 23 μήνες και εν μέσω πανδημίας.\nΚαι οφείλω να ευχαριστήσω και να συγχαρώ ιδίως τη διοίκηση και τους εργαζόμενους της Αττικό Μετρό.\nΣήμερα, όμως, κάνουμε το πιο σημαντικό βήμα.\nΣυμβασιοποιούμε τη Γραμμή 4, που πρακτικά σημαίνει ότι σήμερα ξεκινά ουσιαστικά η κατασκευή του έργου.\nΗ στάση της κυβέρνησής μας σε αυτό το έργο, αποδεικνύει πως όλα τα έργα υποδομών τα αντιμετωπίζουμε πάντα με θετική προσέγγιση και ανοιχτό μυαλό.\nΑποτελεί κοινό μυστικό ότι παραλάβαμε μια σειρά από μεγάλα έργα τα οποία αντιμετώπιζαν σύνθετα προβλήματα.\nΤα είδαμε όλα, ένα προς ένα.\nΜε όλους μου τους συνεργάτες στο Υπουργείο, αλλά και με τον ίδιο τον Πρωθυπουργό Κυριάκο Μητσοτάκη, ο οποίος όπως έχω πει πολλές φορές επιδεικνύει μεγάλο και προσωπικό ενδιαφέρον για τα έργα υποδομών.\nΚαι παρεμβαίνει δίνοντας λύσεις, όπως χαρακτηριστικά στην περίπτωση του βόρειου τμήματος του Ε-65, αλλά και του Πάτρα-Πύργος.\nΤο πρώτο που κάναμε σε κάθε περίπτωση, λοιπόν, ήταν να εξετάσουμε αν τα προβλήματα που αντιμετώπιζε το κάθε έργο μπορούσαν να επιλυθούν.\nΣε όποιες περιπτώσεις μπορούσαν τελικά να αντιμετωπιστούν στην πράξη –όπως για παράδειγμα στη Γραμμή 4- το καταφέραμε και συνεχίσαμε τη διαγωνιστική διαδικασία.\nΝομίζω όλοι μπορούμε να συνειδητοποιήσουμε για πόσο σπουδαίο κατασκευαστικό έργο μιλάμε:\nΤο πρώτο τμήμα του, έχει μήκος περίπου 13 χλμ και περιλαμβάνει 15 νέους σταθμούς, οι οποίοι εκτείνονται κατά μήκος 4 Δήμων.\nΘα ξεκινά από εδώ που βρισκόμαστε σήμερα, στο Άλσος Βεΐκου στο Γαλάτσι, από εκεί στα Εξάρχεια, το Κολωνάκι και τον Ευαγγελισμό, στη συνέχεια στην Καισαριανή και την Πανεπιστημιούπολη του Ζωγράφου, για να καταλήξει στο Γουδή.\nΤο έργο περιλαμβάνει επίσης ένα νέο Κέντρο Ελέγχου Λειτουργίας για τη Γραμμή 4, με προοπτική ενσωμάτωσης και του ελέγχου λειτουργίας των Γραμμών 1, 2 και 3, αλλά και μελλοντικών αυτόματων νέων γραμμών του Τραμ.\nΗ γραμμή 4 είναι ένα έργο, εκτός των άλλων, που έχει και ιδιαίτερα έντονο το στοιχείο της καινοτομίας.\nΠρώτα απ’ όλα, από αυτό σκοπεύουμε να ξεκινήσουμε και την εφαρμογή του μοντέλου Building Information Modeling –το λεγόμενο ΒΙΜ. Μια καινοτόμα πλατφόρμα, που ενισχύεται από την Κομισιόν, αλλά αποτελεί και μέρος των μεταρρυθμίσεων του Ταμείου Ανάκαμψης, συνεισφέροντας στην εξοικονόμηση πόρων και χρόνου.\nΚαι βέβαια, όταν ολοκληρωθεί, θα έχουμε μια υπερσύγχρονη, ασφαλή γραμμή, με τραίνα χωρίς οδηγό και υπεραυτόματα συστήματα για τη λειτουργία τους. Είναι αυτονόητο ότι ένα τέτοιο έργο, συνεισφέρει καθοριστικά στην ανάπτυξη και δημιουργεί νέες θέσεις εργασίας.\nΚαι μεσο-μακροπρόθεσμα, ανεβάζει την αξία των περιοχών από τις οποίες περνάει και ενισχύει την τοπική οικονομία.\nΤο πιο σημαντικό, όμως, είναι ότι η γραμμή 4 θα αλλάξει την καθημερινότητα σε όλη την Αθήνα και ιδίως σε ορισμένες από τις πιο επιβαρυμένες και πυκνοκατοικημένες περιοχές της.\nΘα αλλάξει το συγκοινωνιακό χάρτη της πόλης και τις μετακινήσεις χιλιάδων συμπολιτών μας. Διευκολύνει την πρόσβαση σε σημαντικά κτήρια όπως Δικαστήρια, Νοσοκομεία και Εκπαιδευτικά Ιδρύματα, ενώ αναμένεται να αποσυμφορήσει κεντρικούς σταθμούς–όπως το Σύνταγμα– από τη συνεχώς αυξανόμενη ζήτηση του επιβατικού κοινού.\nΚαι βέβαια, είναι ένα έργο νέας γενιάς, σύγχρονο, φιλο-περιβαλλοντικό, το οποίο επεκτείνει το υπόγειο σιδηροδρομικό δίκτυο της Πρωτεύουσας.\nΕνδεικτικά αναφέρω 4 νούμερα:\n340.000 επιβάτες την ημέρα.\nΆρα 53.000 λιγότερα αυτοκίνητα στο δρόμο.\nΚι αυτό με τη σειρά του σημαίνει κάθε μέρα 1.216 μεγαβατώρες εξοικονόμηση ενέργειας\nκαι 318 τόνοι λιγότερες εκπομπές διοξειδίου του άνθρακα.\nΕνώ ακόμα και τα ίδια τα τραίνα, θα είναι κατασκευασμένα από φιλικά προς το περιβάλλον και σχεδόν πλήρως ανακυκλώσιμα υλικά.\nΚι εδώ θα ήθελα να κάνω μια παρένθεση για να πω τα εξής:\nΤα σιδηροδρομικά έργα στη χώρα μας, υπόγεια και επίγεια, είναι τα έργα της επόμενης 15ετίας. Είναι έργα σύγχρονα, φιλικά προς το περιβάλλον, που προσφέρουν ασφαλείς και γρήγορες μετακινήσεις.\nΗ αλήθεια είναι ότι ιδίως το επίγειο σιδηροδρομικό δίκτυο, που ενώνει τις πόλεις της χώρας μας, έχει μείνει πίσω. Τα προηγούμενα χρόνια δόθηκε έμφαση στο οδικό δίκτυο, το οποίο όμως πλέον – με τα έργα που δρομολογούμε – ολοκληρώνεται.\nΣύντομα, θα ανακοινώσουμε ένα πολύ φιλόδοξο αλλά ρεαλιστικό πρόγραμμα σιδηροδρομικών έργων, το οποίο όταν υλοποιηθεί θα αλλάξει τον χάρτη των μεταφορών στη χώρα. Επιτέλους μπαίνουμε στην εποχή της ηλεκτροκίνησης.\nΕνώ, βέβαια, στις μεγάλες πόλεις της χώρας καταφέραμε να ξεμπλοκάρουμε, τόσο το μετρό της Θεσσαλονίκης, όσο και τη Γραμμή 4 στην Αθήνα.\nΒέβαια, επειδή πάντα είμαστε απολύτως ειλικρινείς, οφείλουμε να πούμε και κάτι ακόμα στους πολίτες:\nΈνα έργο τόσο μεγάλης κλίμακας, εντός του αστικού ιστού της πρωτεύουσας, είναι αναμενόμενο σε συγκεκριμένα σημεία να επιφέρει και ορισμένες παροδικές δυσκολίες στην καθημερινότητα των πολιτών.\nΝομίζω όμως ότι όλοι θα συμφωνήσουμε ότι τα οφέλη είναι τόσο σπουδαία, που αξίζει τον κόπο. Κι εδώ θα ήθελα να σταθώ στο ζήτημα των Εξαρχείων.\nΘέλω να επισημάνω 3 πράγματα:\nΠρώτα απ’ όλα, και για να βάζουμε τα πράγματα στη θέση τους, εμείς κανένα σχεδιασμό δεν αλλάξαμε. Ο σταθμός ήταν στην Πλατεία από το σχεδιασμό που μας παρέδωσε η προηγούμενη κυβέρνηση.\nΔεύτερον, για εμάς δεν υπάρχουν γειτονιές της Αθήνας, που θα αφήσουμε στο ημίφως και σίγουρα δεν υπάρχουν άβατα.\nΚαι τρίτον, κι απευθύνομαι προς όλους τους σκεπτόμενους πολίτες. Στο παρελθόν, και σε άλλες περιοχές υπήρχαν αντιδράσεις και τώρα αυτοί που τότε αντιδρούσαν έχουν μείνει χωρίς μετρό και χτυπάνε το κεφάλι τους στον τοίχο.\nΔιαβεβαιώνουμε σήμερα εδώ τους πάντες, ότι εμείς δεν θα αφήσουμε να συμβεί αυτό σε καμία άλλη γειτονιά της Αθήνας. Ο σχεδιασμός της γραμμής 4 είναι δεδομένος, δεν αλλάζει είναι αυτός που παραλάβαμε και από την προηγούμενη κυβέρνηση και είναι δεδομένο ότι έτσι θα προχωρήσουμε στην υλοποίησή του.\nΟ ίδιος ο Πρωθυπουργός μας έχει δώσει την οδηγία να προχωρήσουμε, αγνοώντας το όποιο πολιτικό κόστος.\nΣυνεχίζουμε εντατικά, λοιπόν. Το μετρό της Αθήνας παίρνει και πάλι μπρος.\nΣήμερα, ήδη, πάνω από τους μισούς κατοίκους της Αττικής και το 70% των θέσεων εργασίας, έχουν άμεση πρόσβαση στα μέσα σταθερής τροχιάς.\nΜε τη γραμμή 4, αλλά και τον υπόλοιπο σχεδιασμό μας –όπως η επέκταση προς Πειραιά που ολοκληρώνουμε, ή οι επεκτάσεις προς τη Δυτική Αττική και προς τα Νότια προάστια που προετοιμάζουμε, αλλάζει η μορφή αυτής της πόλης.\nΤο μετρό της Αθήνας συνεχίζει να πηγαίνει πιο μακριά, για να μας φέρνει όλους πιο κοντά.\nΣημεία της ομιλίας στο Οικονομικό Φόρουμ του Economist\nΠάμε πια σε «έξυπνες υποδομές» - Ξεκινάμε τα σιδηροδρομικά έργα της επόμενης 15ετίας


Σαν Σήμερα - 19 ΣΕΠΤΕΜΒΡΙΟΥ 2017\nαπό studio814™ Την / Το 19/9/2017, 6:43 am\n1900: στη Γαλλία, ο Πρόεδρος Λουμπέ δίνει αμνηστία στον Εβραίο λοχαγό ’λφρεντ Ντρέιφους, που πέρασε δύο φορές από στρατοδικείο και εσφαλμένα καταδικάστηκε για κατασκοπεία.\n1909: επιβλητικό συλλαλητήριο του λαού της Αθήνας γίνεται στο Πεδίον του ’ρεως υπέρ της πολιτικής και στρατιωτικής ανόρθωσης, που αναλαμβάνει να πραγματοποιήσει το στρατιωτικό κίνημα της 15ης Αυγούστου.\n1948: γεννιέται ο Βρετανός ηθοποιός Τζέρεμι ’ιρονς.\n1960: "ο Τσάμπι Τσέκερ φθάνει στο Νο1 του αμερικανικού τοπ με το κλασσικό ροκ-εν-ρολ κομμάτι ""Twist""."\n1983: τα νησιά της Καραϊβικής ’γιος Χριστόφορος και Νέβις ανακηρύσσονται ανεξάρτητο κράτος.\n1988: ο Γκρεγκ Λουγκάνις γίνεται ο πρώτος αθλητής, που κερδίζει χρυσό μετάλλιο σε δυο Ολυμπιάδες (Λος ’ντζελες, Σεούλ) στις καταδύσεις από βατήρα 3 μέτρων.\n1993: πρώτη εμφάνιση του Νίκου Γκάλη με τα χρώματα του ΠΑΟ εναντίον του ’ρη (ΠΑΟ- ’ρης 100-96).\n1999: πεθαίνει ο χρυσός Ολυμπιονίκης του 1948 στα 100μ ύπτιο ’λεν Στακ σε ηλικία 71 ετών. Στη μακρόχρονη καριέρα του σημείωσε 6 φορές παγκόσμιο ρεκόρ. Την τριετία 1948-51 σημείωσε 22 ρεκόρ Αμερικής με τα χρώματα του Πανεπιστημίου Yale. Το 1979 μπήκε στο Hall of Fame της κολύμβησης.


"Το δώρο ζωής που κάναμε στις κόρες μας" | Infokids.gr\nΑρχική > Αληθινές Ιστορίες > “Αποκτήσαμε νέο μωρό και οι κόρες μας το έμαθαν την ημέρα που το φέραμε στο σπίτι”\nΗ Courtney Solstad δηλώνει CEO της θεότρελης οικογένειάς της. Είναι πολύτεκνη μαμά και συγγραφέας, ενώ έχει αναλάβει και ρόλο σοφέρ των παιδιών της. Στο mom.com έγραψε πρόσφατα για το πιο όμορφο χριστουγεννιάτικο δώρο που εκείνη και ο άνδρας της χάρισαν ποτέ στις βιολογικές κόρες τους: Την υιοθεσία, ενός υπέροχου αγοριού!\n“Από τότε που ήμουν μικρό κοριτσάκι, ήθελα να γίνω μαμά. Σκεφτόμουν πως όσο πιο σύντομα μπορούσα θα τελείωνα το σχολείο και τις σπουδές μου, θα έβρισκα τον σωστό σύντροφο και θα αποκτούσα μια μεγάλη οικογένεια. Πράγματι. Γνώρισα τον άνδρα μου στο Κολλέγιο. Έπειτα από μερικά χρόνια αρραβωνιαστήκαμε και σύντομα παντρευτήκαμε.\nΑυτός συνέχιζε τις σπουδές του και εγώ ήμουν έτοιμη να γίνω μαμά. Όμως μας πήρε 5 χρόνια για να φέρουμε στον κόσμο το πρώτο μας μωρό. Υπομείναμε μια ανεξήγητη υπογονιμότητα. Το ταξίδι μας περιέλαβε αποβολές, υποβοηθούμενη αναπαραγωγή και… πολλά δάκρυα.\nΚάποια στιγμή σκεφτήκαμε την υιοθεσία. Όμως ο τελευταίος κύκλος της εξωσωματικής λειτούργησε και λίγο καιρό μετά φέραμε την πρώτη κόρη μας στον κόσμο. Χωρίς καμία βοήθεια, αποκτήσαμε μερικά χρόνια μετά δύο ακόμα κορίτσια. Το να έχεις τρία παιδιά σε διάστημα τεσσάρων ετών είναι ΠΟΛΥ. Οπότε σταματήσαμε να σκεφτόμαστε για επιπλέον μέλη…\nΌταν τα κορίτσια ξεκίνησαν όλα τους το σχολείο και είχαμε πλέον περισσότερο χρόνο για εμάς, αρχίσαμε να σκεφτόμαστε ξανά το ενδεχόμενο της υιοθεσίας.\nΤο συζητήσαμε με τα κορίτσια το καλοκαίρι του 2015. Συμφωνήσαμε όλοι, ότι ήμασταν έτοιμοι και με ενθουσιασμό ξεκινήσαμε τις διαδικασίες. Κάναμε εκτενή έρευνα και βρήκαμε τελικά ένα ορφανοτροφείο, το οποίο πρόσφερε εκτενή εκπαίδευση στους ενδιαφερόμενους γονείς, αλλά και στα άτομα που έδιναν τα παιδιά τους για υιοθεσία.\nΤον Σεπτέμβριο ξεκινήσαμε τα εκπαιδευτικά σεμινάρια, τα οποία μας έπεισαν για το πόσο σωστή απόφαση είχαμε πάρει. Επιθυμούσαμε ένα μωράκι και μας είχαν προετοιμάσει, ότι αυτό ίσως να έπαιρνε αρκετό καιρό. Στα τέλη Νοεμβρίου το ορφανοτροφείο μας ενέκρινε ως ικανούς θετούς γονείς.\nΣτο πρώτο τηλεφώνημα μας μίλησαν για ένα κοριτσάκι που θα μπορούσε να έρθει στην οικογένειά μας.\nΜια εβδομάδα μετά, όμως, μας είπαν πως η βιολογική μαμά είχε επιλέξει μια άλλη οικογένεια. Πληγωθήκαμε, όμως η ελπίδα δεν έσβησε.\nΣτις 4 Δεκεμβρίου λάβαμε το τηλεφώνημα που ονειρευόμασταν: “Έχουμε ένα αγοράκι για εσάς!”\nΤηλεφώνησα στον άνδρα μου που εκείνη την ώρα δούλευε και… δεν απάντησε. Του έστειλα μήνυμα “SOS” και πάλι δεν απάντησε! Πού να ήξερα ότι ήταν βρισκόταν σε σημαντικό meeting και είχε το κινητό στο αθόρυβο και μέσα στην τσάντα του. Οπότε το πήρα πάνω μου και είπα το μεγάλο “ΝΑΙ”. Θα μπορούσαμε να πάρουμε το μωρό μας το επόμενο πρωί!\nΕίχαμε αποφασίσει από νωρίς, ότι δεν θα λέγαμε τίποτα στις κόρες μας μέχρι να πάρουμε το παιδί στα χέρια μας. Θέλαμε να τις προστατεύσουμε σε περίπτωση που κάτι άλλαζε μέχρι την τελευταία στιγμή. Ήξεραν, ότι επρόκειτο να υιοθετήσουμε, όμως όχι πώς θα εξελισσόταν όλο αυτό.\nΈτσι, αποφασίσαμε να το κρατήσουμε μυστικό για μία ακόμα ημέρα.\nΕκείνο το βράδυ τις βάλαμε για ύπνο και εγώ έτρεξα σε ένα κοντινό πολυκατάστημα για να αγοράσω κάποια βασικά είδη. Είχαμε ήδη κάποια από τα κορίτσια. Τα κρύψαμε καλά, για να μην τα δουν το επόμενο πρωί. Και αφού τις στείλαμε στο σχολείο, ετοιμάσαμε εντελώς το σπίτι για το μωρό. Έπειτα, σπεύσαμε στο μαιευτήριο!\nΦτάνοντας εκεί, μας είπαν ότι το μωρό έπρεπε να περάσει από “έλεγχο καθίσματος αυτοκινήτου” λόγω του μεγέθους του. Το αγκαλιάσαμε, λοιπόν, για λίγο και έπειτα τον αφήσαμε για 45 λεπτά, για να δοκιμάσουν αν ήταν ασφαλές να καθίσει μόνο του στο κάθισμα αυτοκινήτου. Βλέπετε, ήταν αρκετά μικρούλης και θα μπορούσε να γλιστρήσει μέσα από τη ζώνη! Αυτά τα 45 λεπτά έμοιαζαν με αιωνιότητα. Τα περάσαμε προσπαθώντας να σκεφτούμε πώς θα το πούμε στα κορίτσια!\nΌταν φτάσαμε στο σπίτι είχαμε μόνο λίγα λεπτά πριν επιστρέψουν οι μικρές από το σχολείο.\nΚαθόμουν μαζί του στον καναπέ όταν το κουδούνι χτύπησε. Τότε ο άνδρας μου σκέφτηκε να τον ακουμπήσω προσεκτικά κάτω από το χριστουγεννιάτικο δέντρο. Το έκανα και κάθισα και εγώ στο πάτωμα δίπλα του!\nΤο κορίτσια μπήκαν και μία προς μία άρχισαν να ζητοκραυγάζουν για το πολύτιμο δώρο που η οικογένειά μας είχε λάβει, από μία πολύ γενναία βιολογική μαμά. Η μια κόρη μου χοροπηδούσε σαν τρελή, η άλλη έκλαιγε… Δεν περιγράφεται η στιγμή εκείνη!\nΤα τελευταία 6 χρόνια είναι για όλους μας ένα δώρο!\nΟ γιος μας έχει φέρει τόση ευτυχία στην οικογένειά μας. Είναι τόσο χαρούμενο, δραστήριος, έξυπνος, αγαπησιάρης… και είμαστε τόσο ευλογημένοι για το δώρο της υιοθεσίας. Ξέρουμε, ότι έχουμε το προνόμιο να τον μεγαλώνουμε και παρόλο που η οικογένειά του δεν μας έχει δώσει ακόμα όλα τα δικαιώματα, ξέρει ότι εμείς είμαστε οι γονείς του. Ευχόμαστε, μάλιστα, μια ημέρα να έχουμε την ευκαιρία να συναντηθούμε όλοι μαζί και να τους γνωρίσει.\nαληθινή ιστορία υιοθεσία μωρού


Ε. Δίπλαρος: Η ηγεσία δεν βρίσκεται στο απυρόβλητο,... | Reporter Cyprus | Πολιτική\nΜιχάλης Πολυδώρου 07/03/2021 06:55\nΗ ηγεσία δεν βρίσκεται στο απυρόβλητο, δεχόμαστε την καλόπιστη κριτική, αναφέρει ο αντιπρόεδρος του Δημοκρατικού Συναγερμού, Ευθύμιος Δίπλαρος, οριοθετώντας την ίδια ώρα τους στόχους του Δημοκρατικού Συναγερμού, ενόψει των βουλευτικών εκλογών.\nΣε εφ΄ όλης της ύλης συνέντευξη στον REPORTER, ο Ευθύμιος Δίπλαρος, παραδέχεται πως έχουν εντοπιστεί λάθη και αδυναμίες στο οργανωτικό κομμάτι του κόμματος, για τα οποία γίνονται προσπάθειες να διορθωθούν, ενώ σε σχέση με τη φθορά που αποτελεί απότοκο των οκτώ χρόνων διακυβέρνησης, εκφράζει την αισιοδοξία πως τελικά, οι ειλικρινείς και ξεκάθαρες θέσεις αλλά και οι πράξεις στα δύσκολα, θα εκτιμηθούν από τους πολίτες.\nΣε ότι αφορά τους εκλογικούς στόχους του ΔΗΣΥ, ο κ. Δίπλαρος, σημειώνει πως στόχος ενόψει των βουλευτικών εκλογών, είναι η συγκράτηση των εδρών που κατέχει σήμερα το κόμμα, ώστε να μπορούν να εφαρμοστούν οι απαραίτητες μεταρρυθμίσεις.\nΤην ίδια ώρα ο αντιπρόεδρος του ΔΗΣΥ, εκφράζει τη διαφωνία του με την πρόνοια του καταστατικού του κόμματος για όριο τριών θητειών στους βουλευτές, χαρακτηρίζοντας την αντιδημοκρατική και χωρίς πρακτική ουσία.\nΣε σχέση με τη διαχείριση της πανδημίας, ο κ. Δίπλαρος, υποδεικνύει πως ο τρόπος που ανακοινώθηκε και εφαρμόστηκε το τοπικό lockdown στην Λεμεσό δεν ήταν ο καλύτερος, προσθέτοντας πως έγιναν όλα βιαστικά, χωρίς κατάλληλη προετοιμασία του κοινού.\nΕρωτηθείς για το Κυπριακό και την επικείμενη άτυπη πενταμερή στη Γενεύη, ο βουλευτής του ΔΗΣΥ στη Λεμεσό, εκφράζει την άποψη πως δεν αποτελεί, ούτε ευκαιρία αλλά ούτε παγίδα. Θα ήθελα, σημειώνει ο κ. Δίπλαρος, «να είναι η αφετηρία για επανέναρξη ουσιαστικών διαπραγματεύσεων που θα οδηγήσουν σε μια δίκαιη, βιώσιμη και λειτουργική λύση του εθνικού μας προβλήματος».\nΔιαβάστε ολόκληρη τη συνέντευξη του Ευθύμιου Δίπλαρου στον REPORTER\n«Έχουν εντοπιστεί αδυναμίες και παραλείψεις»\n*Συμπληρώνετε ένα χρόνο από τη νέα σας θέση στον Δημοκρατικό Συναγερμό ως αντιπρόεδρος. Ανήκετε στην ηγετική ομάδα πλέον του κόμματος. Έχετε προβεί σε ένα πρώτο απολογισμό για τα κακώς έχοντα στο κόμμα που θα πρέπει να διορθωθούν; Εντοπίζετε αδυναμίες σε ότι αφορά την επικοινωνία του κόμματος με τους πολίτες;\nΌντως έχει ολοκληρωθεί ένας χρόνος από την εκλογή μου στη θέση του αντιπροέδρου του ΔΗΣΥ. Ένας ολόκληρος χρόνος που όμως, δυστυχώς, δεν μας επετράπη να κάνουμε αυτά που θέλαμε… Είχαμε σχεδιάσει συνεχόμενες εξορμήσεις και ανοιχτές εκδηλώσεις με τους φίλους και τα στελέχη πρώτης γραμμής της παράταξης, για να τους ακούσουμε και να μας ακούσουν. Να χαράξουμε μια νέα πορεία επικοινωνίας, πιο συχνή και άμεση.\nΚάποιες εξορμήσεις σε Λευκωσία, Λάρνακα και Πάφο πραγματοποιήθηκαν αλλά η πανδημία ανέστειλε όλους τους σχεδιασμούς μας. Προφανώς είναι δύσκολο να κάνεις απολογισμό όταν δεν έχεις εργαστεί υπό κανονικές συνθήκες. Προσπαθήσαμε να βρούμε τρόπους επικοινωνίας με τους πολίτες μέσω του διαδικτύου. Χωρίς κανένα ίχνος υπερβολής, μπορώ να πω πως υπάρχουν μέρες που περνάω 6 και 7 ώρες σε τηλεδιασκέψεις.\nΌσο χρήσιμη και αν είναι η τεχνολογία, δεν μπορεί να αντικαταστήσει πλήρως την φυσική παρουσία. Για να απαντήσω όμως στο ερώτημα σας, ναι έχουμε εντοπίσει αδυναμίες και παραλείψεις, υπάρχουν πράγματα που πρέπει να διορθωθούν κυρίως στο οργανωτικό κομμάτι που έχω τεθεί επικεφαλής της προσπάθειας. Σίγουρα ελλείψεις υπάρχουν και στον τομέα της επικοινωνίας.\nΗ ηγεσία δεν βρίσκεται στο απυρόβλητο, δεχόμαστε την καλόπιστη κριτική. Παίρνουμε καθημερινά χιλιάδες μηνύματα, είτε από στελέχη, είτε από μέλη μας, είτε από απλούς πολίτες. Όλα λαμβάνονται σοβαρά υπόψη. Ως ηγεσία πάντα προσπαθούμε να αφουγκραζόμαστε την κοινή γνώμη και να σεβόμαστε τα «θέλω» των πολιτών.\n*Ο Νίκος Αναστασιάδης βρίσκεται για όγδοο χρόνο στο τιμόνι της χώρας και παράλληλα ο ΔΗΣΥ στον ρόλο του κυβερνώντος κόμματος. Ειδικά το τελευταίο διάστημα, με το θέμα του ΚΕΠ, γίνεται πιο έντονα ορατή η φθορά και του κόμματος. Σας ανησυχεί ως ηγεσία του ΔΗΣΥ, σε σχέση με τις βουλευτικές του Μαΐου;\nΚοιτάξετε, πάντα το κυβερνών κόμμα δέχεται πολιτικό κόστος. Οι κυβερνήσεις ανά το παγκόσμιο δεν μπορούν να παίρνουν πάντα αποφάσεις που ικανοποιούν στο έπακρο το σύνολο του πληθυσμού. Κάποιες αποφάσεις πρέπει να παρθούν για το καλό του συνόλου και είναι φυσικό επακόλουθο να μην ικανοποιούνται πάντα όλοι. Ο Νίκος Αναστασιάδης και ο ΔΗΣΥ απέδειξαν πως παρά τις πρωτόγνωρες συνθήκες της πανδημίας κράτησαν την Κύπρο όρθια αλλά, είμαστε από τις καλύτερες χώρες όσον αφορά τη διαχείριση της πανδημίας.\nΜπορεί να είχαμε αδυναμίες, να έγιναν λάθη, αλλά σίγουρα αυτά τα λάθη δεν στοίχισαν ανθρώπινες ζωές. Παρά τη φθορά από τα συνεχόμενα χρόνια διακυβέρνησης, οι ειλικρινείς και ξεκάθαρες μας θέσεις θα εκτιμηθούν από τους πολίτες. Γιατί ακριβώς στα δύσκολα μετρούν οι πράξεις.\n«Επικοινωνώ καθημερινά με πάνω από 300 άτομα»\n*Είσαστε από τους βουλευτές που επιδιώκουν και βρίσκονται πολύ κοντά στην κοινωνία. Νομίζω, όπως όλοι μας, εισπράττετε τα μηνύματα απαξίωσης και κόπωσης του κόσμου, για το ευρύτερο πολιτικό κλίμα. Υπάρχουν τρόποι ώστε η σχέση πολιτών με την πολιτική να αποκατασταθεί;\nΉρθαν πολλά μαζεμένα τον τελευταίο καιρό και αυτό είχε ως αποτέλεσμα να αυξηθεί η δυσπιστία. Ας πάμε όμως πίσω στα τέλη του 2019, τότε που δεν μας ταλαιπωρούσε η πανδημία. Είχαμε βγει από μια μακροχρόνια και πολύ δύσκολη οικονομική κρίση και ξεκινήσαμε να βρίσκουμε τα πόδια μας. Το ένα έργο τροχοδρομείτο μετά το άλλο και είχαν ανακοινωθεί αρκετές σημαντικές μεταρρυθμίσεις. Μειώθηκε η ανεργία και η οικονομία ήταν σε υγιείς ρυθμούς ανάπτυξης.\nΔεν λέω ότι πριν την πανδημία όλα ήταν τέλεια αλλά τα πράγματα έβαιναν καλώς, βρισκόμασταν σε ανοδική πορεία. Ήρθε η πανδημία και κατέστρεψε ουσιαστικά 2 με 3 χρόνια σκληρής δουλειάς. Όσον αφορά τη σχέση των πολιτικών με τους πολίτες το μόνο που χρειάζεται είναι καλή πρόθεση και όρεξη. Μην ψάχνετε πολύπλοκες λύσεις και εξεζητημένες απαντήσεις. Οι βουλευτές πρέπει να έχουν την όρεξη και την δύναμη να επικοινωνούν καθημερινά με δεκάδες ή και εκατοντάδες πολίτες.\nΤο είπα πολλές φορές σε συνεντεύξεις μου αλλά θέλω να το αναφέρω ξανά: έχουμε προεδρικό σύστημα, στα προεδρικά συστήματα ο ρόλος του βουλευτή είναι ξεκάθαρος. Το καθήκον μας ως βουλευτές είναι να εκπροσωπούμε αυτούς που μας εμπιστευθήκαν και για να το κάνουμε αυτό σωστά οφείλουμε να μιλάμε συνεχώς μαζί με τους πολίτες. Να τους σεβόμαστε. Δεν θα ήταν υπερβολή να πω πως καθημερινά επικοινωνώ με πάνω από 300 διαφορετικά άτομα, είτε μέσω τηλεφώνου είτε μέσω των σελίδων κοινωνικής δικτύωσης.\nΟ λόγος που τόσοι συμπολίτες μας με προσεγγίζουν καθημερινά είναι πολύ απλός. Απαντώ σε όλες τις κλήσεις στο τηλέφωνο μου και σε όλα τα μηνύματα και σχόλια στις σελίδες κοινωνικής δικτύωσης. Δεν αφήνω τον άλλον να παίρνει τηλέφωνο χωρίς ανταπόκριση ή να περιμένει στο «Διαβάστηκε». Δεν είναι πυρηνική φυσική, απλά θέλει όρεξη, γερά νεύρα και δύναμη για να ανταπεξέλθεις.\nΤα ποσοστά του ΔΗΣΥ και το όριο θητειών\n*Που οριοθετείτε τους στόχους του κόμματος για τις επικείμενες βουλευτικές; Η συγκράτηση των ποσοστών και των εδρών αποτελεί τον βασικό στόχο;\nΒέβαια αποτελεί στόχος η συγκράτηση των εδρών που κατέχει σήμερα το κόμμα. Ο λόγος είναι πρακτικός. Για να εφαρμοστεί η κυβερνητική πολιτική χρειάζεται η έγκριση της Βουλής. Αν αύριο ο ΔΗΣΥ πάρει 16 ή 15 έδρες τότε δεν θα μπορούν να εφαρμοστούν απαραίτητες μεταρρυθμίσεις και έργα. Για να παραμείνει το κράτος λειτουργικό χρειάζεται το κυβερνών κόμμα να έχει ισχυρή παρουσία στο κοινοβούλιο.\n*Διεκδικείτε μια τρίτη θητεία στη Βουλή. Ο προσωπικός σας στόχος παραμένει η πρωτιά σε σταυρούς στις επικείμενες βουλευτικές; Θα ήθελα επίσης να σας ρωτήσω ποιο αντίκτυπο είχε το αποτέλεσμα του 2016 στο προσωπικό σας έργο εντός του κοινοβουλίου;\nΜε γέμισε σίγουρα με περισσότερη ευθύνη όπως επίσης μου έδωσε δύναμη να αγωνιστώ ακόμη περισσότερο, ακατάπαυστα φέρνοντας αποτελέσματα. Πίστεψα στον άνθρωπό και τον υπηρέτησα με όλες μου τις δυνάμεις κάτι που θεωρώ πως αναγνωρίζεται. Παρέμεινα τίμιος και ειλικρινής. Δεν έχω έπαρση, αντιμετωπίζω όλους τους συμπολίτες μου με τον ίδιο ακριβώς τρόπο και είμαι δίπλα τους, συνεπής. Η πρωτιά δεν είναι αυτοσκοπός. Στόχος ως μέλος της ανώτατης ηγεσίας είναι η παράταξη να έχει το καλύτερο δυνατό αποτέλεσμα.\n*Πάντως, αν δεν κάνω λάθος μαζί με εσάς άλλοι πέντε βουλευτές του κόμματος, διεκδικούν επανεκλογή για τρίτη θητεία στη Βουλή. Με βάση το καταστατικό του ΔΗΣΥ, αυτή θα είναι, για όσους επανεκλεγούν και η τελευταία τους θητεία. Σας βρίσκει σύμφωνο αυτή η πρόνοια του καταστατικού;\nΌχι δεν με βρίσκει σύμφωνο η πρόνοια αυτή, είναι αντιδημοκρατική και χωρίς πρακτική ουσία παρόλο που ψήφισα υπέρ αρχικά, τώρα έχω αναθεωρήσει με βάση τους πιο κάτω λόγους. Πρώτον, ο βουλευτής εκλέγεται από τον λαό, δεν διορίζεται, άρα αν ο κυρίαρχος λαός επιθυμεί να συνεχίσει να τον επιλέγει ως εκπρόσωπο του στο κοινοβούλιο τότε ποιοι είμαστε εμείς να του το απαγορεύσουμε.\nΔεύτερον, οι εμπειρίες που αποκομίζει ένας βουλευτής μετά από δύο θητείες είναι πάρα πολύ χρήσιμες, αυτόματα τον καθιστούν πολύ πιο έτοιμο να ανταπεξέλθει στο φόρτο εργασίας των καθηκόντων του.\nΤρίτον, το επαναλαμβάνω και ας γίνομαι φορτικός, κάποιοι ακόμα δεν έχουν καταλάβει πως στην Κύπρο έχουμε προεδρικό σύστημα. Ο βουλευτής δεν έχει και ούτε παίρνει μέρος καθ' οποιοδήποτε τρόπο στην εκτελεστική εξουσία (σε αντίθεση με τα κοινοβουλευτικά συστήματα). Έχει σαφέστατο ρόλο, να εκπροσωπεί όσους τον επέλεξαν στο κοινοβούλιο. Δηλαδή πως μπορούμε να πούμε στον απλό πολίτη ότι «ξέρεις δεν δικαιούσαι να επιλέξεις ξανά τον τάδε βουλευτή ως εκπρόσωπο σου γιατί έτσι αποφασίσαμε εμείς».\nΑυτό δεν είναι Δημοκρατία, δεν δουλεύει έτσι η Δημοκρατία. Ο πολίτης πρέπει να μπορεί να κάνει ότι θέλει με την ψήφο του. Οι περιορισμοί στην ψηφοφορία συνιστούν πληγές για την Δημοκρατία μας. Στις ΗΠΑ, ο Ντον Γιάνγκ εκλέγεται ανελλιπώς από τους συμπολίτες του από το μακρινό 1967. Εκλέγεται γιατί οι ψηφοφόροι στην πολιτεία του είναι πλήρως ευχαριστημένοι με τον τρόπο που τους εκπροσωπεί και επιλέγουν ξανά και ξανά να τον εμπιστευτούν με την ψήφο τους. Στη συντριπτική πλειοψηφία των σοβαρών κρατών δεν υπάρχει όριο θητειών για την νομοθετική εξουσία. Δυστυχώς για ακόμα μια φορά στην Κύπρο θα ενδώσουμε στις απαιτήσεις των λαϊκιστών.\nΗ πανδημία και το ψηφοδέλτιο της Λεμεσού\n*Σε ότι αφορά τη Λεμεσό, σίγουρα θα έφτασαν και στα αυτιά σας οι φωνές σε σχέση με την ειδική διαχείριση που έτυχε σε σχέση με την πανδημία. Και οι φωνές ήταν κυρίως προς την Κυβέρνηση. Συμμερίζεστε την άποψη των πολιτών που έκαναν λόγο για κακή διαχείριση για το τοπικό lockdown;\nΣυμφωνώ πως ο τρόπος που ανακοινώθηκε και εφαρμόστηκε το τοπικό lockdown στην Λεμεσό δεν ήταν ο καλύτερος. Έγιναν όλα βιαστικά, χωρίς κατάλληλη προετοιμασία του κοινού. Θα έπρεπε να είχε ανακοινωθεί αρκετές μέρες πριν για να μπορέσει ο κόσμος να προετοιμαστεί. Να ενημερωθούν και οι τοπικές αρχές και ο επιχειρηματικός κόσμος της πόλης, όλοι όσοι θα επηρεάζονταν, αλλά και εμείς, ως βουλευτές της Λεμεσού, να διαβουλευθούμε. Δεν έγινε τίποτα από αυτά δυστυχώς. Επίσης, θα έπρεπε να εξεταστούν καλύτεροι τρόποι στον τρόπο ελέγχου διακίνησης από και προς την Λεμεσό. Την ίδια έντονη θέση έχω και για την Πάφο.\n*Πριν την ανακοίνωση των ψηφοδελτίων από το κόμμα, είναι γνωστό πως υπήρξε μια δυστοκία για το ψηφοδέλτιο της Λεμεσού, όχι ως προς την εξεύρεση υποψηφίων αλλά το αντίθετο. Υπήρχε μεγαλύτερο ενδιαφέρον. Και δεν είναι η πρώτη φορά που συμβαίνει κάτι τέτοιο σε σχέση με το ψηφοδέλτιο του ΔΗΣΥ στη Λεμεσό. Που θεωρείτε ότι οφείλεται;\nΕίμαστε το μεγαλύτερο κόμμα στην Κύπρο, θεωρώ αναμενόμενο πως αρκετές φορές θα υπάρχουν περισσότεροι ενδιαφερόμενοι από τις διαθέσιμες θέσεις στο ψηφοδέλτιο. Ο ΔΗΣΥ έχει μια τεράστια δομή που περνά από όλα τα κοινωνικά στρώματα και αγκαλιάζει χιλιάδες συμπολίτες μας.\nΕπομένως, το ότι υπήρξαν πέραν των 12 ενδιαφερόμενων στην Λεμεσό δεν αποτελεί ιδιαίτερη έκπληξη για μένα. Λειτουργήσαμε δημοκρατικά, μιλήσαμε με όλους του ενδιαφερόμενους και μέσα από ένα ειλικρινή διάλογο κάποιοι από αυτούς αντιλήφθηκαν πως θα ήταν καλύτερο για το κόμμα να μην πηγαίναμε σε εκλογές εν καιρό πανδημίας. Ως ηγεσία τους ευχαριστούμε και σίγουρα θα αξιοποιηθούν στη κοινή προσπάθεια.\n*Και πάλι σε σχέση με το ψηφοδέλτιο της Λεμεσού. Προσωπικά εντοπίζω μια υπέρ-εκπροσώπηση συγκεκριμένων περιοχών της επαρχίας και ελλιπή εκπροσώπηση κάποιων άλλων. Παραδείγματος χάρη βλέπουμε αρκετούς υποψηφίους προερχόμενους από τα δυτικά προάστεια της πόλης. Σας ανησυχεί ως προς το εκλογικό αποτέλεσμα αυτό το γεγονός;\nΌχι γιατί ο ψηφοφόρος του Δημοκρατικού Συναγερμού που διαμένει στην ανατολική Λεμεσό ή στις ορεινές κοινότητες του Τροόδους, εμπιστεύεται συνολικά το κόμμα και θεωρώ πως θα συνεχίσει να το στηρίζει. Νομίζω ότι έχει περάσει ανεπιστρεπτί η εποχή που οι πολίτες ψήφιζαν τους υποψήφιους της γειτονιάς τους. Σήμερα με το διαδίκτυο όλοι είμαστε κοντά. Προσωπικά, το σημαντικότερο κριτήριο για να είναι κάποιος υποψήφιος βουλευτής δεν είναι ο τόπος διαμονής του αλλά πόση όρεξη και θέληση έχει.\nΟύτε ευκαιρία ούτε παγίδα η πενταμερής\n*Οι επικείμενες βουλευτικές εκλογές, πραγματοποιούνται σε μια ιδιαίτερα κρίσιμη συγκυρία σε ότι αφορά το εθνικό μας πρόβλημα. Ο Πρόεδρος μας Δημοκρατίας ετοιμάζεται να συμμετέχει στην άτυπη πενταμερή, την ώρα που η άλλη πλευρά επιμένει να απορρίπτει την ΔΔΟ και να προτάσσει τη λύση δύο κρατών. Γιατί οι πολίτες να προσδοκούν ότι αυτή η προσπάθεια θα στεφθεί με επιτυχία και να μην πιστεύουν πως πρόκειται για μια ακόμη παγίδα για τη δική μας πλευρά;\nΠροσωπικά την επερχόμενη άτυπη πενταμερή δεν την θεωρώ ούτε ως ευκαιρία ούτε ως «παγίδα». Από το 1974 μέχρι σήμερα καθίσαμε στο τραπέζι των διαπραγματεύσεων δεκάδες φορές. Θα ήθελα να είναι η αφετηρία για επανέναρξη ουσιαστικών διαπραγματεύσεων που θα οδηγήσουν σε μια δίκαιη, βιώσιμη και λειτουργική λύση του εθνικού μας προβλήματος.\nΣίγουρα το πλαίσιο βάσει του οποίου διαπραγματευόμαστε εδώ και δεκαετίες δεν αποδέχεται λύση δύο-κρατών. Ο πρόεδρος Αναστασιάδης μεταβαίνει πανέτοιμος και με τη στήριξη όλης της κοινωνίας για να δώσει άλλη μια μάχη έχοντας απέναντι του και πάλι, την ίδια την Τουρκιά.\nΗ αποχή και το μήνυμα στους πολίτες\nΟ λόγος που πρέπει να προσέλθουν είναι ξεκάθαρος, γιατί αν δεν ψηφίσουν τότε θα αποφασίσουν άλλοι για το μέλλον τους χωρίς αυτούς. Η ψήφος τους έχει δύναμη να αλλάξει την Κύπρο βάσει των απόψεων και θέσεων τους, φτάνει φυσικά να πάνε στην κάλπη.\n*Πιστεύετε ότι ο Λεμεσιανός έχει επαρκείς λόγους να εμπιστευθεί ξανά τον ΔΗΣΥ και ειδικότερα τον Ευθύμιο Δίπλαρο στη Λεμεσό; Ποιο είναι αυτοί οι λόγοι;\nΟ βασικότερος λόγος για να εμπιστευθούν ξανά τον ΔΗΣΥ είναι γιατί απέδειξε πως στα δύσκολα έχει τη δύναμη και τις ικανότητες να αντεπεξέρχεται για το καλό του τόπου. Να μας βγάζει από την κρίση, να κάνει πράξεις μεγάλες μεταρρυθμίσεις όπως το ΓΕΣΥ, την εφαρμογή του ΕΕΕ, τη μείωση της στρατιωτικής θητείας κ.α. Όσο για εμένα, πιστεύω πως οι συμπολίτες μου μπορούν να με εμπιστευθούν ξανά καθώς έχω αποδείξει, πως τίμησα την ψήφο όλων όσων με επέλεξαν για εκπρόσωπο τους στις εκλογές του 2016.\nΑπέδειξα πως είμαι δίπλα στους συμπολίτες μου και είμαι πάντα πρόθυμος να ακούσω και να εξηγήσω τις θέσεις και απόψεις μου. Τέλος, απέδειξα πως είμαι συνεπής στις θέσεις μου. Παρέμεινα τίμιος και ειλικρινής. Αυτά που διακήρυττα το 2016, αυτά υπηρέτησα και για αυτά εργάστηκα κατά την τρέχουσα κοινοβουλευτική περίοδο. Αυτά που λέω, αυτά εννοώ.\nΔεν προσπάθησα ποτέ να εξαπατήσω οποιονδήποτε ψηφοφόρο με απόψεις και θέσεις που μετά δεν υιοθέτησα εντός του κοινοβουλίου. Επομένως, όποιος επιλέξει να με ψηφίσει ξέρει από πριν ποιον εμπιστεύεται, τι απόψεις έχει και ποιες αξίες αντιπροσωπεύει. Γνωρίζει πόσο αγαπώ την Λεμεσό και αγωνίζομαι καθημερινά για την ευημερία της.


Ζωή Γεωργαντά: Παπακωνσταντίνου και Πλασκοβίτης υπεύθυνοι... - Newpost.gr\nΔημοσίευση 23 Ιανουαρίου 2012, 14:01 / Ανανεώθηκε 27 Ιουνίου 2013, 14:44\nΕυθύνες στον πρώην υπουργό Οικονομικών Γιώργο Παπακωνσταντίνου και τον γενικό γραμματέα του υπουργείου Ηλία Πλασκοβίτη, για τη διόγκωση του ελλείμματος επέρριψε, μιλώντας στο ραδιοσταθμό Βήμα FM, το πρώην στέλεχος της ΕΛΣΤΑΤ, Ζωή Γεωργαντά. «Η όλη κατάσταση ήταν γνωστή όχι μόνο στον κ. Παπακωνσταντίνου αλλά και στον κ. Πλασκοβίτη, τον Γ.Γ. του υπουργείου. Τους είχαμε ενημερώσει. Ο κ. Πλασκοβίτης ήξερε τα πάντα. Δεν πρέπει να τον αφήνουμε απ΄ έξω. Είναι κι αυτός πολύ υπεύθυνος. Η ενημέρωση που του είχε γίνει, αφορούσε και τα στοιχεία του χρέους και του ελλείμματος, αλλά και ολόκληρο το στατιστικό έργο, όπως οι απογραφές. Αλλά και άλλα στατιστικά στοιχεία», είπε η κ. Γεωργαντά, η οποία δήλωσε δικαιωμένη από τις αποφάσεις της δικαιοσύνης προσθέτοντας τα εξής: «Πιστεύω ότι έγιναν παρεμβάσεις πολύ μεγάλης κλίμακας. Αλλά οι αρμόδιοι εισαγγελείς, ευτυχώς, δεν υπέκυψαν κι αυτό τους τιμά. Θεωρώ ότι αυτές οι παρεμβάσεις έγιναν για το χρέος και το έλλειμμα. Και θεωρώ ακόμη ότι αυτές οι παρεμβάσεις ήταν το αποτέλεσμα πιέσεων από την Ευρωπαϊκή Στατιστική Υπηρεσία- τη Eurostat- και την Ευρωπαϊκή Ένωση, καθώς και τον Όλι Ρεν».\n«Αποκυήματα της φαντασίας», χαρακτήρισε ο υπουργός Επικρατείας και κυβερνητικός εκπρόσωπος, Παντελής Καψής, τους ισχυρισμούς της κυρίας Γεωργαντά, ότι ο πρωθυπουργός Λουκάς Παπαδήμος συναντήθηκε με τον γενικό διευθυντή της Εurostat. Απαντώντας σε σχετική δημοσιογραφική ερώτηση, ο κ. Καψής τόνισε: «Είναι αποκυήματα της φαντασίας. Τέτοια συνάντηση δεν υπήρξε ποτέ».\nΔΣΑ: Να διερευνηθεί η υπόθεση του ελλείμματος, απαράδεκτη η επίθεση σε Πεπόνη- Μουζακίτη


Victor Cartagena: Anatomy de la Mentira Κυριακή, 26 Φεβρουαρίου 2017\nVictor Cartagena: Anatomy de la Mentira Newsletter\nVictor Cartagena: Anatomy de la Mentira Τρίτη, 8 Ιουλίου 2008 15:18\nO πρωτοποριακός εικαστικός παρουσιάζει τις δημιουργίες του στην γκαλερί TinT στη Θεσσαλονίκη, από 24 Μαΐου έως 23 Ιουνίου. O πρωτοποριακός εικαστικός παρουσιάζει τις δημιουργίες του στην γκαλερί TinT στη Θεσσαλονίκη, από 24 Μαΐου έως 23 Ιουνίου. Καταπιάνεται συνήθως με κοινωνικά θέματα όπως η μετανάστευση, οι άστεγοι, η εξορία, η βία, η κουλτούρα της κατανάλωσης, η χρήση και η κατάχρηση εξουσίας. Μέσα έκφρασης του είναι η ζωγραφική, η γλυπτική, η χαρακτική , η σκηνογραφία, οι βιντεοπροβολές και υλικά δημιουργίας του οργανικές ύλες, όπως ο καφές, η πορτοκαλάδα και το ζυμάρι. Το έργο του πολλές φορές έχει προκαλέσει συζητήσεις και ο ίδιος συνηθίζει να προκαλεί δηλώνοντας: Η τέχνη είναι πολιτική. Θέλω να δείχνω στον κόσμο αυτά που συμβαίνουν και δεν τα βλέπουμε. Ο Victor Cartagena γεννήθηκε το 1965 στο El Salvador και μετανάστευσε στις ΗΠΑ στα τέλη της δεκαετίας του ’80. Σήμερα ζει και εργάζεται εκεί ως καλλιτέχνης και εκπαιδευτικός. Στη διάρκεια της διαδρομής του έχει κερδίσει πολλές διακρίσεις με πλέον πρόσφατη το βραβείο San Francisco Cultural Equity το 2005. INFO Γκαλερί TinTΧρυσ. Σμύρνης 13, ΘεσσαλονίκηΤηλ:2310 235 689, τηλ./fax 2310 220 191


Μιχαήλ Σολόχοφ: «Ο ήρεμος Ντον» - Κατιούσα\nΑρχική/Αφιερώματα/100 χρόνια Οχτωβριανή Επανάσταση/Μιχαήλ Σολόχοφ: «Ο ήρεμος Ντον»\nΜιχαήλ Σολόχοφ: «Ο ήρεμος Ντον»\nΚαι τι είναι αυτός ο Τσάρος τέλος πάντων; Μια νούλα! Κι’ η Τσαρίνα; Ξέρεις τι είναι; Μια π…! Κάνουνε πόλεμο, ο πλούσιος μαζεύει πλούτια, κι’ εμείς σκοτωνόμαστε…«Αυτή είναι η κοινωνία που τη φτιάξανε τέτοια απ’ τα παλιά χρόνια για το συμφέρο τους…Κι’ εσύ, κοζάκε, δούλευε, δούλευε σκλάβος όλη σου τη ζωή, και στο τέλος θα πάρεις τον…ξύλινο σταυρό του νεκροταφείου!»\nΟ Μιχαήλ Αλεξάνδροβιτς Σολόχωφ, γιος χωρικών από τις στέππες του Ντον, γεννήθηκε στο χωριό Βιοσένσκαγια της περιφέρειας Ντόνιετς, στα 1905, και στις φλέβες του ρέει το κοζάκικο αίμα της μητέρας του. Στα 1918 παράτησε τα γυμνασιακά θρανία για να ζήσει τα γεγονότα της επανάστασης και του εμφύλιου πολέμου. Άρχισε να γράφει 18 χρονών και στα 1925 είχε κιόλας τυπώσει δυό συλλογές με ηθογραφικά διηγήματα. «Ποθούσα να γράψω για το λαό, μέσα στον οποίο γεννήθηκα και που τόσο καλά τον γνώριζα», ομολογούσε.\n«Ο ήρεμος Ντον» άρχισε να γράφεται στα 1926 και στα 1928 τυπώθηκε ο πρώτος τόμος. Στα 1929 ακολούθησε ο δεύτερος, στα 1933 ο τρίτος, για να συμπεριληφθεί το επόμενο έτος ολόκληρη η τμηματική αυτή εργασία στον τόμο τούτο με οριστικό πια τίτλο «Ο ήρεμος Ντον». Στο χρονικό διάστημα της συγγραφής του έργου, αναπτυσσόταν στη Σοβιετική Ένωση το γιγαντιαίο και σκληρό έργο της αγροτικής μεταρρύθμισης και η μάχη για την κολλεκτιβοποίηση εμαίνετο στις ρωσικές στέππες.\nΚεντρισμένος από τα γεγονότα αυτά, ο συγγραφέας γράφει σύγχρονα με τον «Ήρεμο Ντον», το μυθιστόρημα «Τόργωμα της παρθένας γης», που πολλοί σοβιετικοί κριτικοί, το θεωρούν σαν ταριστούργημά του. Αν στο «Ήρεμο Ντον» παρουσιάζει την ιστορία των κοζάκων, μέχρι το τέλος του εμφύλιου πολέμου, στο δεύτερο μυθιστόρημα περιγράφει την πεισματώδη αντίσταση που συνάντησε η αγροτική μεταρρύθμιση, και την οδυνηρή αντίδραση της ψυχής των πληθυσμών σαυτήν την περίοδο.\nΑυτά τα δυό βιβλία έκαμαν το Σολόχωφ διάσημο, και σήμερα τόσο η κριτική, όσο και το αναγνωστικό κοινό του συγγραφέα, που ανέρχεται σε πολλά εκατομμύρια, πιστεύουν σαυτόν, σαν το πιο στερεό εκπρόσωπο της νεαρής σοβιετικής πεζογραφίας. Ο Σολόχωφ είναι ο συγγραφέας, που περισσότερο από κάθε άλλο πέτυχε να πραγματοποιήσει, εμβαθύνοντας και ανακαλύπτοντας την ουσία της ζωής, τη σωστή ερμηνεία και την ανάγλυφη προβολή των απλών ανθρώπων της γης του, με το απέριττο λογοτεχνικό ύφος του σοσιαλιστικού ρεαλισμού. Στα 1930 η σοβιετική λογοτεχνία άρχισε να αναγνωρίζει το δρόμο του κοινωνικού ρεαλισμού, σαν το σωστότερο στην τέχνη, κι ο Σολόχωφ έγινε με μιας το υπόδειγμα και ο προσανατολισμός. Και μέχρι σήμερα, μαζί με τον Έρεμπουργκ, τον Αξάγεφ, το Φαντέγιεφ και την Πανόβα, θεωρείται ένας απ’ τους αντιπροσωπευτικούς εκείνους τεχνίτες της σοβιετικής πεζογραφίας, που μπόρεσαν να φτάσουν σε θριαμβευτικό καλλιτεχνικό αποτέλεσμα.\nΔεν υπάρχει αμφιβολία, πως ύστερα απ’ το Γκόρκυ, ο ερημίτης της Βιοσένσκαγια, είναι κείνος που μπόρεσε αντικρύζοντας μια αποφασιστική ιστορική στιγμή, να την ερμηνεύσει με βαρύτητα και πληρότητα. Ο Σολόχωφ αποκαλύπτει στον αναγνώστη την ουσία των γεγονότων, μέσα από μια διήγηση πλατειά και πλούσια από ανθρώπινους τύπους έμπειρα ζωγραφισμένη, και πλαισιωμένη από τη ρωσική φύση. Η γλώσσα του είναι παρμένη απ’ το στόμα του λαού και δεν οφείλει λίγα ο συγγραφέας στο εκφραστικό του όργανο, που με τόση ρωμαλέα ζωντάνια ντύνει το έργο του.\nΤα βιβλία του Σολόχωφ έχουν μεταφραστεί σε όλες σχεδόν τις γλώσσες του κόσμου, και ο αριθμός των εκδόσεών τους έφτασε εκεί, που μόνο βιβλία του Γκόρκυ και του Έρεμπουργκ έφτασαν. Οι αναγνώστες του, εκφράζοντας την αγάπη τους στον συγγραφέα, τον εξέλεξαν στα 1937 πολιτικό τους εκπρόσωπο στο Ανώτατο Σοβιέτ. Και τότε ο Σολόχωφ απάντησε στα εκατομμύρια των εκλογέων του:\n«Εγώ γεννήθηκα στο Ντον, εδώ μεγάλωσα, εδώ σπούδασα, εδώ έγινα άντρας, συγγραφέας και μέλος του Κόμματος. Είμαι, ναι, παιδί της μεγάλης και δυνατής μας πατρίδας. Όμως, εδώ στις στέππες του Ντον, θέλω να ζήσω και να πεθάνω τέκνο της στέππας».\nΟ Σολόχωφ έζησε και ζει στο χωριό του, αν και τόσο δοξασμένος και πλούσιος. Στον τελευταίο παγκόσμιο πόλεμο πήρε μέρος σαν απλός στρατιώτης και στην επιστροφή του πανηγύρισε όλη η επαρχία, που από τότε τον βγάζει τακτικά βουλευτή. Μεταπολεμικό του μυθιστόρημα είναι το «Αυτοί πολέμησαν για την πατρίδα».\nΜε το μυθιστόρημα «Ο ήρεμος Ντον», γνωστό σόλο τον κόσμο, ο Σολόχωφ προτάθηκε το 1955 και για το Βραβείο Νόμπελ, γεγονός που δείχνει πόσο αγαπούν κι’ εκτιμούν το μεγάλο αυτό σοβιετικό συγγραφέα και στο δυτικό κόσμο.\nΡίτα Μπούμη – Παπά\nΑπόσπασμα από τον Ήρεμο Ντον:\nΗ οφθαλμολογική κλινική του Σνιεγκίρωφ, είχε ένα μικρό περιβόλι, από κείνα που πολλά σπίτια διαθέτουν στη Μόσχα. Κήποι φυλακισμένοι με κάγκελα και ντουβάρια, αραδιασμένοι σε στενούς ασφυχτικούς δρόμους, που στο πράσινό τους, το μάτι ενός κοζάκου δεν είναι δυνατόν να χαρεί και να ξεκουραστεί. Στον αιχμάλωτο αυτό κήπο της κλινικής, το φθινόπωρο φέτος είχε εγκατασταθεί σα νοικοκύρης. Σκέπαζε με τα πορτοκαλλιά ξερά φύλλα του τα δρομάκια, και το πρωί η πάχνη του πασπάλιζε τα λουλούδια, θαρρείς με στάχτη. Στις σπάνιες λιακάδες, οι άρρωστοι έβγαιναν έξω να σεριανίσουν κάτω απ’ τα δέντρα, και νακούσουν τη θαυμάσια συναυλία απ’ τις καμπάνες της Αγίας Μόσχας. Τις άλλες μέρες, που ο καιρός δεν επέτρεπε, οι άρρωστοι γεμάτοι πλήξη, πηγαινοέρχονταν απ’ τη μια αίθουσα της κλινικής ως την άλλη.\nΣτην κλινική, οι περισσότεροι ασθενείς ήταν ιδιώτες. Οι τραυματίες του πολέμου, συγκεντρωμένοι όλοι σένα θάλαμο ήταν πέντε: Ο Γιαν Βαρέικης, ένας πανύψηλος ξανθός λεττονός με ξανθό γενάκι και γαλανά μάτια, ο Ιβάν Βρουμπλέσκι, ένας όμορφος δραγώνος ειοσιοχτώ χρονών απ’ την επαρχία Βλαντιμίρ, ο Κόσσιτς, ένας φαντάρος απ’ τη Σιβηρία, ο Μπουρντίν, ένα ζωηρό στρατιωτάκι με κίτρινο δέρμα κι ο Γρηγόρης Μελέχωφ. Περί τα τέλη του Σεπτέμβρη έφτασε κι’ ένας έκτος. Την ώρα πούπιναν το τσάι τους ένα βράδι, το κουδούνι της πόρτας χτύπησε επίμονα. Ο Γρηγόρης έσκυψε να ιδεί στον προθάλαμο. Τρία πρόσωπα είχαν μπει. Μια νοσοκόμα κι’ ένας άντρας ντυμένος τσερκέζικα, υποβάσταζαν έναν τρίτο απ’ τις μασχάλες, που μόλις θάχε φτάσει απ’ το σταθμό, όπως έδειχνε η λερή χλαίνη του, λεκιασμένη μπροστά με αίματα. Το ίδιο βράδι τον εγχείρησαν. Ο Γρηγόρης κι’ οι άλλοι, με σφιγμένη καρδιά έβλεπαν τις προετοιμασίες και τη μεταφορά του στο χειρουργείο. Ύστερα από λίγα λεπτά, ακούστηκε μια υπόκωφη φωνή να τραγουδάει ένα λαϊκό ουκρανικό τραγούδι. Ο υπνωτισμένος, τραγουδούσε κάτω από την επίδραση του χλωροφόρμιου, όση ώρα ο γιατρός πάσχιζε να του αφαιρέσει απ’ το βολβό του ματιού ένα λεπτό θραύσμα οβίδας, που τούχε σφηνωθεί στην κόρη. Ύστερα απ’ την εγχείρηση, τον μετέφεραν στο θάλαμο των τραυματισμένων. Εικοσιτέσσερις ώρες αργότερα, όταν ξύπνησε απ’ τη μέθη του ναρκωτικού και ξαστέρωσε το μυαλό του, διηγήθηκε πώς τραυματίστηκε στο Βέρμπεργκ, στο γερμανικό μέτωπο. Ονομαζόταν Καράντζα, ήταν πυροβολητής, από την επαρχία Τσερνίκωφ της Ουκρανίας. Ο Γρηγόρης συνδέθηκε αμέσως μαζί του, γιατί ήταν κι’ αυτός μελαψός κι’ ευθύς τον συμπάθησε, και γιατί τα κρεββάτια τους ήταν πλάι – πλάι. Ύστερα απ’ τη βραδινή επίσκεψη του γιατρού κι’ ενώ οι άλλοι κοιμόνταν, αυτοί οι δυό κουβέντιαζαν με σιγανή φωνή.\n«Ε, σύντροφε, πώς τα βλέπεις τα πράματα;»\n«Κακά, ψυχρά και μαύρα».\n«Και το μάτι πώς πάει;»\n«Μούκαναν ως τώρα δεκαοχτώ παρακεντήσεις».\n«Όχι, χαϊδεύουν! Άκου, πονούν…»\n«Δε θέλω νάμαι γκαβός».\nΟ νιοφερμένος ήταν γεμάτος χολή κι’ αγανάκτηση. Τάβαζε με την κυβέρνηση, με τον πόλεμο, με τη μοίρα του, με την τροφή της κλινικής, με το μάγειρο, με τους γιατρούς, με όλα. Κι’ η γλώσσα του ήταν φαρμάκι!\n«Ξέρεις του λόγου σου, γιατί πολεμήσαμε;»\n«Για τον Τσάρο, για την πατρίδα».\n«Ζωντόβολο! Πολεμήσαμε για τους «μπουρζίνι» (σημ: λέξη που κατά τη ρωσική επανάσταση, χαρακτήριζε τους πλούσιους και τους γαιοκτήμονες, κι’ είναι παραφθορά της γαλλικής «μπορζουά»).\n«Τι είναι οι «μπουρζίνι;» έκανε αθώος ο Γρηγόρης.\n«Πουλιά, που ζούνε μέσ’ στο κανάβι».\nΟ Γρηγόρης απορούσε. Ο άλλος σιγά – σιγά άρχιζε να του εξηγάει το πώς και το τι. Η φωνή του ζεστή, κατρακυλούσε βιαστικά τις λέξεις.\n«Σιγά – σιγά να τα λες, για να τα καταλαβαίνω», είπε ο Γρηγόρης γεμάτος δίψα και περιέργεια. «Σεις οι ουκρανοί, μιλάτε αλλιώτικα».\n«Άκου τον κολοκύθα! Δεν καταλαβαίνει…».\n«Μίλα αργά. Κάνε μου τη χάρη».\n«Πιο αργά απ’ ότι μιλώ; Λοιπόν, εσύ είπες για τον Τσάρο. Ε; Και τι είναι αυτός ο Τσάρος τέλος πάντων; Μια νούλα! Κι’ η Τσαρίνα; Ξέρεις τι είναι; Μια π…! Κάνουνε πόλεμο, ο πλούσιος μαζεύει πλούτια, κι’ εμείς σκοτωνόμαστε. Κατάλαβες; Το λέει και το τραγούδι». Ο ουκρανός τραγούδησε σε ήχο μαρς:\n«Αυτοί πούχουν φάμπρικες χρυσάφι στοιβάζουν,\nκαι βότκα βαρέλια και ψητά κατεβάζουν.\nΟι φαντάροι πολεμούν, πεινούν, τουρτουρίζουν,\nκαι τις ψείρες στο βρακί τους τσακίζουν».\n«Αυτή είναι – συνέχισε – η κοινωνία που τη φτιάξανε τέτοια απ’ τα παλιά χρόνια για το συμφέρο τους, οι «μπουρζίνι». Κι’ εσύ, κοζάκε, δούλευε, δούλευε σκλάβος όλη σου τη ζωή, και στο τέλος θα πάρεις τον…ξύλινο σταυρό του νεκροταφείου!» έλεγε με μισές ουκρανικές και μισές ρούσικες λέξεις ο τραυματίας.\nΜέρα με τη μέρα ο Γρηγόρης ξυπνούσε από ένα σκοτάδι, για να δει σιγά – σιγά μιαν αλήθεια, που ποτέ δε φαντάστηκε να υπάρχει. Ο Καράντζα τον αναστάτωνε, του κλόνιζε την πίστη του με τις πιο απλές ερωτήσεις. Και το φοβερό ήταν πως ο Γρηγόρης, ας μην τομολογούσε, έβλεπε κι’ ένιωθε ως τα βάθη της ψυχής του, πως ο Καράντζα τάλεγε σωστά κι’ είχε δίκιο.\nΜέσα σένα μήνα ο ουκρανός κυρίεψε την ψυχή του Γρηγόρη. Μια νύχτα ξύπνησε μένα βραχνά στο στήθος. Αυτά όλα ήταν πράγματα που δε χωρούσαν στο μυαλό του, ξεπερνούσαν τις δυνάμεις του, αγράμματος σχεδόν καθώς ήταν και απροετοίμαστος. Σηκώθηκε και σίμωσε το κρεββάτι του Καράντζα. Απ’ το παράθυρο το φθινοπωρινό φεγγάρι έριχνε μέσα στο θάλαμο ένα πρασινωπό κι’ υγρό φως. Το φασκιωμένο μάτι του Καράντζα τον έκανε άγριο. Ο Γρηγόρης τον άγγιξε.\n«Γιατί δεν κοιμάσαι;»\n«Δεν μπορώ. Έχασα τον ύπνο μου. Πες μου…»\n«Δεν είναι ώρα, νυστάζω», έκανε ο Καράντζα και χασμουρήθηκε.\n«Όχι. Θα μου πεις. Εξήγησέ μου αυτό: Ο πόλεμος, άλλους δηλαδή ωφελεί κι’ άλλους ζημιώνει;…»\n«Θέλει ρώτημα;…» Αχ – α – χα – α!» χασμουρήθηκε ο Καράντζα.\n«Στάσου», ψιθύρισε ο Γρηγόρης γεμάτος θυμό. «Εσύ λες, πως για να πλουτίζουν οι «μπουρζίνι», οι καπιταλιστές μάς στέλνουνε να σκοτωνόμαστε…Κι’ ο λαός; Δεν το καταλαβαίνει αυτό; Πώς λοιπόν δεν πάνε αυτοί που το ξέρουν να το εξηγήσουν στον κόσμο; Ε;».\n«Τρελλάθηκες; Για έβγα εσύ να το πεις! Μη βλέπεις εδώ που τα λέμε…Είμαστε σαν δυό χήνες στον καλαμιώνα. Δεν μας ακούει κανένας. Μα για κάνε πως τα λες όλα αυτά δυνατά! Θα σε τουφεκίσουνε! Αμέ τι νομίζεις, κοθόνι!»\n«Τότε λοιπόν; Πώς θα γίνει να το μάθει ο κόσμος;» ρώτησε με αγωνία ο Γρηγόρης.\n«Θα τους το μάθει ο πόλεμος. Ύστερα απ’ τη βροντή έρχεται το μπουρίνι. Μη βιάζεσαι».\nΟ Καράντζας άρχισε ύστερα να του εξηγεί ψιθυριστά, για να μην ακούνε οι άλλοι, πως οι φαντάροι που πολεμούν ακόμα, έπρεπε να ξεσηκωθούν και να στρέψουν τα όπλα στην κυβέρνηση.\n«Δηλαδή να βάλουμε φουρνέλο σε όλα;» ρώτησε πάλι διστακτικός ο Γρηγόρης, σα να κρατούσε κιόλας το φιτίλι στα χέρια.\n«Να τους πετάξουμε από πάνω μας, όπως πετάμε ένα βρώμικο σώβρακο. Πρέπει να γδάρουμε αυτούς που μας γδέρνουν!».\n«Μα, κι’ άλλη κυβέρνηση κι’ αν έρθει, ο πόλεμος δε θα πάψει. Ο πόλεμος πάντα ήτανε και θάναι. Ποιος μπορεί να τον εμποδίσει;».\n«Μαυτή την κυβέρνηση βέβαια…Μα όταν πάρουμε τα γκέμια του αλόγου εμείς…Οι αγρότες, οι εργάτες, οι φτωχοί…Κατάλαβες; Τότες, δε θα γίνεται πια πόλεμος. Κι έτσι θα γίνει, το στανιό τους!» είπε ο Καράντζα και βλαστήμησε με μια πρόστυχη λέξη. «Παντού έτσι θα γίνει! Στη Γερμανία, στη Γαλλία. Για ποιο λόγο να πολεμάμε, ε; Με πείραξε εμένα κανένας γερμανός και πάω και τον σκοτώνω; Πείραξα εγώ κανέναν αυστριακό και με σκοτώνει; Όχι. Κάτω τα σύνορα! Όλοι οι ανθρώποι αδέρφια!» Το μοναδικό του μάτι άστραφτε μέσα απ’ τους επιδέσμους και χαμογέλασε με κάτι δόντια, άσπρα, σαν καινούργια. «Εγώ, Γκρίσσα, για πάρτυ μου, για να δω αυτή την άγια μέρα, θάδινα όλο μου το αίμα, σταλαματιά – σταλαματιά. Θάδινα και τάλλο μου μάτι!…» Αναστέναξε.\nΜέχρι το χάραμα κουβέντιαζαν για τέτοια. Την αυγή ο Γρηγόρης έπεσε να κοιμηθεί σέναν ύπνο γεμάτο ταραγμένα όνειρα.\nΚατά τις εφτά ξύπνησε από φωνές και κλάματα. Ο Ιβάν Βρουμπλέσκι, έκλαιγε με το πρόσωπο χωμένο στο μαξιλάρι, φυσώντας τη μύτη του μέσα στ’ αναφιλητά του. Γύρω του μαζεμένοι παρηγορητικά τον κοιτούσαν η νοσοκόμα, ο Γιαν Βαρέικης κι’ ο Κόσσιτς.\n«Γιατί κλαίει;» ρώτησε ένας άλλος τυφλός, που ξύπνησε.\n«Έσπασε το μάτι του, καθώς τόβγαζε απ’ το ποτήρι. Έπεσε κατάχαμα.»\nΈνας γερμανός εκρωσισμένος από καιρό, πουλητής γυάλινων ματιών, από πατριωτισμό μοίραζε την πραμάτεια του δωρεάν στους στρατιώτες των νοσοκομείων. Την προηγούμενη μέρα είχαν διαλέξει για το Βρουμπλέσκι ένα γαλανό μάτι σπάνιας τέχνης. Δεν το ξεχώριζες από αληθινό! Κι’ ο Βρουμπλέσκι γελούσε απ’ τη χαρά του σαν παιδί.\n«Σα θα γυρίσω στο χωριό», έλεγε τότε, «θα ξεγελώ τα κορίτσια! Μονάχα όταν θα παντρευτώ θα το πω της γυναίκας μου, πως έχω γυάλινο μάτι».\nΤώρα έκλαιγε απαρηγόρητα.\n«Μην κλαις, θα σου δώσουν άλλο», είπε ο Γρηγόρης.\n«Δε θα μου δώσουν. Ένα μάτι στοιχίζει 300 ρούβλια».\nΤο μεσημέρι ο Βρουμπλέσκι οδηγήθηκε στο κατάστημα του γερμανού, κι’ ο γερμανός τούδωσε ένα άλλο μάτι.\n«Είναι καλύτεροι οι γερμανοί από μας! Ένας ρώσος έμπορος ποτέ δε σου δίνει ούτε ένα ξερό σύκο!» έλεγε ο Βρουμπλέσκι. «Και μεις τους πολεμάμε!»\nΠέρασε ο Σεπτέμβρης.\nΟ Γρηγόρης έγιανε από το μάτι. Μα το τραύμα του κεφαλιού άρχισε να πρήζεται και να πυοροεί. Τον πήραν για άλλο νοσοκομείο. Πριν φύγει, ο Γρηγόρης είπε στον Καράντζα:\n«Θα ξαναϊδωθούμε καμμιά φορά;»\n«Βουνά με βουνά δε σμίγουν. Μα οι άνθρωποι…»\n«Εγώ, χαχόλο, σευχαριστώ γιατί μάνοιξες τα μάτια. Τώρα βλέπω!»\n«Κοίτα στο σύνταγμα που θα γυρίσεις, να ξεστραβώσεις κι’ εσύ κανέναν!»\n«Αν καμμιά φορά περάσεις απ’ την επαρχία Τσερνίγκωφ, χωριό Γκοροχόβκα, ζήτησε να ιδείς το σιδερά Αντρέα Καράντζα. Θα χαρώ να σε ξαναδώ. Αντίο, αγόρι!»\nΟ Γρηγόρης φύλαξε βαθειά στο μυαλό του την εικόνα του μονόφθαλμου ουκρανού.\nΣτο νοσοκομείο ο Γρηγόρης έμεινε καμμιά δεκαριά μέρες. Στην ψυχή του ωρίμαζαν αποφάσεις, που ακόμα δεν είχαν πάρει συγκεκριμένη μορφή. Το δηλητήριο που τούχε στάξει στο αίμα κείνος ο Καράντζα με τις ιδέες του, αραίωνε ολοένα την επίδρασή του στις φλέβες του Γρηγόρη. Λιγομίλητος και σκεφτικός, ξεσπιόταν πότε – πότε με ανησυχία, μα ήταν πάντα του έτσι.\nΤις πρώτες μέρες ο Γρηγόρης είχε ψηλό πυρετό και τις πέρασε ξαπλωμένος στο κρεββάτι αμίλητος, ακούοντας το βόμβο των αυτιών του.\nΚείνες τις μέρες έλαβε χώρα το παρακάτω επεισόδιο:\nΕπιστρέφοντας από το Βορονιέζ, ένας πρίγκηπας της αυτοκρατορικής οικογένειας, θέλησε να τιμήσει με μια επίσκεψή του το νοσοκομείο, γεμάτο τραυματίες κι’ ανάπηρους. Από πολύ πρωί γιατροί, νοσοκόμοι και λοιπό προσωπικό, είχαν ριχτεί με ζέση στις προετοιμασίες και πηγαινοέρχονταν, καθώς τα ποντίκια σένα σιτοβολώνα που καίει. Οι τραυματίες ντύθηκαν όσο ήταν μπορετό καλύτερα, τα σεντόνια αλλάχτηκαν, κι’ ένας γιατρός προσπαθούσε να μάθει μερικά στοιχεία καλής συμπεριφοράς στους τραχείς στρατιώτες. Η ταραχή της αναμονής μεταδόθηκε και στους τραυματίες. Το μεσημέρι ακούστηκε το κλάξον του πριγκηπικού αυτοκινήτου, και με συνοδεία τη συνηθισμένη του ακολουθία, ο πρίγκηπας μπήκε από τη διάπλατα ανοιγμένη θύρα.\nΈνας τραυματίας, εύθυμος, φανφαρόνος και λογάς, βεβαίωνε τους συντρόφους του πως μόλις ακούστηκε η τρόμπα του αυτοκινήτου, η σημαία του νοσοκομείου με τον κόκκινο σταυρό είχε με μιας αρχίσει να κυματίζει, μόλο που κείνη τη μέρα δε σειόταν κλωστή στον αέρα!\nΆρχισε η επίσκεψη στους θαλάμους. Ο πρίγκηπας έκανε κουτές ερωτήσεις, κατάλληλες για το περιβάλλον και την περίσταση. Οι τραυματίες, ακολουθώντας τη συμβουλή του γιατρού και με τα μάτια βγαλμένα από τις κόγχες, απαντούσαν λακωνικά: «Μάλιστα, Υψηλότατε». «Όχι, Υψηλότατε». Ο διευθυντής του νοσοκομείου σχολίαζε ύστερα τις απαντήσεις, με μια δουλοφροσύνη που ήταν να τον λυπάσαι. Η Αυτού Αυτοκρατορική Υψηλότης, περνούσε απ’ το ένα κρεββάτι στο άλλο, μοιράζοντας στους τραυματίες μικρά εικονίσματα και βίους των αγίων σε φυλλάδες. Τόσο ο πρίγκηπας όσο και η ακολουθία του, ήταν ντυμένοι με αστραφτερές στολές και στο πέρασμά τους ξεχυνόταν ένα κύμα από αρώματα. Πλησίαζε στο Γρηγόρη, που με το πρόσωπο ισχνό κι’ αξούριστο και με φλογισμένα μάτια, καθόταν στο κρεββάτι του. Το τρεμούλιασμα των ζυγωματικών του προσώπου του μαρτυρούσε όλη του την ταραχή.\n«Να, σκέφτηκε, αυτοί είναι που για το γούστο τους, μας πήραν απ’ τα σπίτια μας και μας στέλνουν να σκοτωθούμε. Νάτους! Αχ, σερπετά! Παράσιτα! Αναθεματισμένοι! Να, οι πιο άγριες ψείρες που μας ρουφάν το αίμα! Για να χοντραίνουν λοιπόν αυτοί τα πρισγούλια τους, ήσυχοι στην ησυχία τους, ποδοπατήσαμε μεις με τάλογα χιλιάδες σπαρμένα χωράφια, σκοτώσαμε τόσους ανθρώπους; Κι εγώ μήπως, δε σύρθηκα πληγωμένος μεσ’ στις τσακισμένες σίκαλες, ουρλιάζοντας σαν τρελλός; Μάρπαξαν απ’ την οικογένειά μου, και μέριξαν να λυώνω μεσ’ στους στρατώνες…» Όλες αυτές οι σκέψεις κουβαριάζονταν ταραγμένες στο νου του. Ένας θυμός, που χρόνια είχε στοιβαχτεί ασυνείδητα μέσα του, του στρέβλωνε τώρα τα χείλια. «Κοίταξέ τους, πώς είναι όλοι τους θρεμένοι! Έπρεπε να σας στείλουν και σας ένα φεγγάρι εκεί, καταραμένοι! Πάνω στ’ άλογα, κάτω απ’ τις σφαίρες…Να θραφήτε με μουχλιασμένο ψωμί, σκουληκιασμένο κρέας, και σεις. Να σας φάνε και σας οι ψείρες!…»\nΟ Γρηγόρης κοιτούσε αγριωπός τους υπέρκομψους αξιωματικούς της ακολουθίας, και κείνα τα πλαδαρά μάγουλα του αυτοκρατορικού πρίγκηπα.\n«Ένας κοζάκος του Ντον, παρασημοφορεμένος με τον πολεμικό σταυρό του Αγίου Γεωργίου», είπε ο αρχίατρος με μια βαθειά υπόκλιση, κι’ έδειξε το Γρηγόρη. Και τόπε μένα καμάρι, σάμπως νάχε πάρει αυτός το σταυρό.\n«Από ποια περιφέρεια;» ρώτησε η Αυτού Υψηλότης, κρατώντας στο χέρι το χάρτινο εικονισματάκι με την παφιλένια κορνίζα.\n«Της Βιοσένσκαγια, Υψηλότατε».\nΣτ’ ανοιχτόχρωμα, σαν ξεβαμένα, μάτια της Αυτού Υψηλότητος, διαβάζοταν η αφόρητη πλήξη. Το ξανθοκόκκινο φρύδι του το σήκωνε με προσποίηση, για να πάρει το πρόσωπό του κάποιο ενδιαφέρον. Ο Γρηγόρης για μια στιγμή ένιωσε να τον κεντούν χιλιάδες καρφίτσες, έστι όπως τόνιωθε και στο μέτωπο, σαν ήταν να πάνε για επίθεση. Τα χείλια του στρέβλωσαν και τραύλισαν:\n«Θέλω να…Έχω μεγάλη ανάγκη …να…Υψηλότατε…» είπε ο Γρηγόρης κι’ έσκυψε με μια πλατιά κίνηση να πάρει το ουροδοχείο, που ήταν κάτω απ’ το κρεββάτι.\nΤο φρύδι της Αυτού Υψηλότητος σηκώθηκε ξαφνικά κι’ οριζόντια, και το χέρι που πρόσφερνε το εικονισματάκι, απόμεινε στα μισά του δρόμου. Μένα μορφασμό έσχατης αηδίας και περιφρόνησης, απεύθυνε ύστερα δυό τρεις αγγλικές λέξεις στο στρατηγό με τάσπρα μαλλιά που τον συνόδευε. Η ακολουθία ταράχτηκε συγκρατημένα. Ένας ψηλός αξιωματικός έφερε στα μάτια το άσπρο γαντοφορεμένο χέρι του, ένας άλλος χαμήλωσε το κεφάλι, ένας τρίτος άνοιξε στόμα και μάτια διάπλατα…Ο ασπρομάλλης στρατηγός, απάντησε αγγλικά μένα χαμόγελο γεμάτο σεβασμό. Κάτι είπαν για το Γρηγόρη…Μπορεί, πως ήταν ένας τρελλός…\nΤότε, η Αυτού Υψηλότης έτεινε γενναιόδωρα στο Γρηγόρη την εικόνα, κι’ ακόμα ευδόκησε τη μεγάλη χάρη, ναγγίξει με το πριγκηπικό του χέρι τον ώμο του κοζάκου.\nΎστερα απ’ την αναχώρηση των επισκεπτών, ο Γρηγόρης έπεσε στο κρεββάτι. Με κρυμένο το πρόσωπο στο προσκέφαλο, έμεινε μπρούμυτος για κάμποση ώρα. Οι ώμοι του έτρεμαν. Δεν μπορούσες να καταλάβεις, αν έκλαιγε ή αν γελούσε. Σαν σηκώθηκε, είχε τα μάτια στεγνά και το βλέμμα ήρεμο. Αμέσως τον κάλεσαν στο γραφείο του αρχίατρου.\n«Βρε, κανάγια!…» άρχισε έξαλλος ο γιατρός.\nΟ Γρηγόρης τον σταμάτησε απότομα.\n«Δεν είμαι κανάγιας, σερπετό!», είπε κι’ έκανε ένα βήμα μπροστά, τρέμοντας από θυμό. «Κανένας από σας δεν πήγε στο μέτωπο!» Με μιας ησύχασε, σα να ξεθύμανε. Και πρόσθεσε απειλητικά:\n«Αφήστε με να πάω στο σπίτι μου!»\nΟ γιατρός, οπισθοχωρώντας προφυλακτικά πέρασε πίσω απ’ το μεγάλο γραφείο του, κι’ είπε με φωνή σχεδόν ήμερη:\n«Καλά, θα σε στείλουμε. Πήγαινε τώρα στο διάβολο!»\nΟ Γρηγόρης βγήκε με αγριεμένα μάτια, μα ωστόσο χαμογελούσε. Η διοίκηση του νοσοκομείου, τον τιμώρησε με τρεις μέρες νηστεία για κείνο το τερατώδικο κι’ ασυγχώρητο κατούρημα, μπροστά στα μάτια της Αυτού Αυτοκρατορικής Υψηλότητος. Τις μέρες αυτές της τιμωρίας, οι σύντροφοι μοίραζαν την τροφή τους μαζί του, κι’ ακόμα, ο μάγειρας που είχε κι’ αυτός παιδί στο μέτωπο, κρυφά του πασάριζε καμμιά λιχουδιά απ’ τα φαγητά των αξιωματικών.\nΜιχαήλ Σολόχωφ, Ο ήρεμος Ντον, μετφρ. Ρίτας Μπούμη – Παπά, Εκδόσεις Γιαννούλη, Αθήνα 1956, τ.Α\nΤο σύντομο βιογραφικό σημείωμα της Ρίτας Μπούμη – Παπά.\nΣτη μεταγραφή ακολουθήθηκε η ορθογραφία της έκδοσης.\n100 χρόνια Οχτωβριανή Επανάσταση ΕΣΣΔ Μιχαήλ Σόλοχοφ Οχτωβριανή Επανάσταση Σοβιετική Ένωση Τσαρική Ρωσία\nΗ σοβιετική εποποιία "Ο ήρεμος Ντον" από 15/8 στον κινηματογράφο από τη New Star - Κατιούσα\nΊσα-ίσα, που η πραγματικότητα σήμερα, 4 Δεκεμβρίου του έτους 1944, τρέχει πολύ γρηγορότερα κι’ εγγίζει περιοχές όπου η φαντασία μου στέκεται μουδιασμένη. Δέκα ντουφέκια, ένα πολυβόλο, μια κάσα πυρομαχικά κι ένα καλάθι με χειροβομβίδες είναι...\nΗ Τρικυμία Μέσα του\nΤο κοχύλι με έναν κοφτό ήχο έσπασε στα δύο, κόβοντας την παλάμη του. Το αγόρι έφερε αργά το χέρι του μπροστά του και κοίταξε το κομματιασμένο από την οργή κοχύλι και τις σταγόνες από το αίμα του που γυάλιζαν πάνω του. Εκεί βρισκόταν η δύναμ...\nΌσκαρ Ουάιλντ: Το Αηδόνι και το Τριαντάφυλλο\nΈνα τρυφερό παραμύθι (ή «παραμύθι») για αναγνώστες κάθε ηλικίας.


Σοσιαλιστική Προοπτική: ΠΥΡΚΑΓΙΕΣ: ΟΙ ΕΥΘΥΝΕΣ ΤΗΣ ΚΥΒΕΡΝΗΣΗΣ ΚΑΙ ΤΙ ΠΡΕΠΕΙ ΝΑ ΓΙΝΕΙ\nΤι κάνει η πολιτεία για να σβήσει έγκαιρα τις πυρκαγιές; Τι μέτρα παίρνει ώστε μια φωτιά που ξεκινάει, για οποιονδήποτε λόγο, να αντιμετωπίζεται γρήγορα, χωρίς τις τραγικές συνέπειες για το περιβάλλον και τους κατοίκους των αγροτικών περιοχών;\nΜε τον Ν. 2612/1998 ανατέθηκε η δασοπυρόσβεση στο Πυροσβεστικό Σώμα, πράγμα που έχει δημιουργήσει μεγάλα προβλήματα. Η μετάθεση της ευθύνης κατάσβεσης από τις δασικές υπηρεσίες στην πυροσβεστική δεν έχει λειτουργήσει. Τα πυροσβεστικά οχήματα μεγάλου όγκου αδυνατούν να μπουν στο δάσος για να κάνουν αυτό που πρέπει. Χωρίς να γίνει η απαραίτητη «χαμαλοδουλειά» στη φωτιά, χωρίς να πατήσει το πόδι του πυροσβέστη στο δάσος, ο οποίος θα χωρίσει το καμένο από το άκαυτο, δασοπυρόσβεση δεν μπορεί να υπάρξει. Η επανάπαυση στα εναέρια μέσα, που στις φετινές πυρκαγιές δεν αξιοποιήθηκαν και ιδιαίτερα, δεν λύνει το πρόβλημα.\nΑν το κράτος ενδιαφερόταν πραγματικά για την προστασία των δασών αλλά και των περιουσιών, θα έπρεπε να παίρνει κάποια μέτρα τα οποία θεωρούνται κρίσιμα. Όπως οι προσλήψεις επαρκούς προσωπικού· οι έγκαιροι καθαρισμοί από τη συσσωρευμένη νεκρή καύσιμη ύλη· η διάνοιξη και ο καθαρισμός αντιπυρικών ζωνών, δασικών και αγροτικών δρόμων· η τοποθέτηση δεξαμενών νερού και πυροσβεστικών κρουνών· η δημιουργία εκτεταμένου δικτύου πυροφυλακίων· η ενθάρρυνση και ενίσχυση επαγγελμάτων που σχετίζονται με την αξιοποίηση και την ελεγχόμενη εκμετάλλευση των δασών, όπως η ρητινοκαλλιέργεια, η υλοτομία, η μελισσοκομία και η κτηνοτροφία. Ακόμα, η συμμετοχή των τοπικών κοινωνιών και στην προστασία αλλά και στην κατάσβεση αποδείχθηκε σωτήρια σε πολλές περιπτώσεις, όπως στη Βόρεια Εύβοια. Πράγμα που έδειξε την αναποτελεσματικότητα του σχεδίου εκκένωσης των περιοχών από τους κατοίκους, που άφησε πολλές περιοχές έρμαια της φωτιάς, με κέρδος βέβαια ότι δεν είχαμε απώλειες σε ζωές. Η γενική εντύπωση, πάντως, που άφησε το σχέδιο της κυβέρνησης για την κατάσβεση στις τελευταίες φωτιές ήταν «αφήστε το δάσος να καεί, έχουμε σχέδια για αυτό».\nΟι δασικές πυρκαγιές από εμπρησμούς αποτέλεσαν για δεκαετίες βασικό εργαλείο αποχαρακτηρισμού και οικοπεδοποίησης, με ευθύνη των κυβερνήσεων, που εξασφάλιζαν το κατάλληλο νομικό πλαίσιο. Αυτή η πολιτική υλοποιήθηκε προς όφελος του κατασκευαστικού κεφαλαίου στον Υμηττό, την Πεντέλη, την Πάρνηθα, την Ανατολική Αττική, τη Χαλκιδική, αλλά και στην υπόλοιπη Ελλάδα. Και αυτό γιατί το κεφάλαιο δεν θέλει ούτε μπορεί να διασφαλίσει καλή σχέση ανάμεσα στις οικονομικές του δραστηριότητες και τη φύση.\nΜε βάση τα μέτρα που έχει εξαγγείλει η κυβέρνηση για την αποκατάσταση των καταστροφών και κυρίως για την ανάπλαση των περιοχών που κάηκαν, προκύπτει ότι όλα θα παραδοθούν στον ιδιωτικό τομέα (οικοπεδοποίηση, τουριστική «ανάπτυξη», φωτοβολταϊκά, ανεμογεννήτριες). Ακόμα και η όποια αναδάσωση θα γίνει με όρους καπιταλιστικούς, θα ανατεθεί σε ιδιώτες, χωρίς τη σύμφωνη γνώμη των τοπικών κοινωνιών και χωρίς να λαμβάνονται υπόψη οι ανάγκες της κάθε περιοχής.\nΗ παιδεία, η υγεία και το περιβάλλον μεταβάλλονται σε τομείς ιδιωτικών επενδύσεων, και ειδικά η παρούσα κυβέρνηση φροντίζει για αυτό. Φυσικά θα αποζημιώσουν με ψίχουλα τους πληγέντες, για να μπορούν ανενόχλητοι να συνεχίσουν αυτό που ξεκίνησαν, την εκμετάλλευση και την παράδοση του φυσικού πλούτου της χώρας στα συμφέροντα της κερδοσκοπίας. Χρειάζεται αντίσταση στα σχέδιά τους από τις τοπικές κοινωνίες και όχι μόνο, για να μπει ένα τέλος στην υποβάθμιση και καταστροφή του περιβάλλοντος.


ΟΙ ΠΙΟ VIRAL ΚΑΜΠΑΝΙΕΣ ΓΙΑ ΤΟ 2018 - Digitalid.gr\nΟΙ ΠΙΟ VIRAL ΚΑΜΠΑΝΙΕΣ ΓΙΑ ΤΟ 2018\nby Kostas_Samonakis · Published Δεκέμβριος 10, 2018 · Updated Δεκέμβριος 5, 2018\nΤο viral marketing είναι μία στρατηγική που χρησιμοποιεί τα υπάρχοντα κοινωνικά δίκτυα για την προώθηση ενός προϊόντος. Το όνομά του αναφέρεται στον τρόπο με τον οποίο οι καταναλωτές διαδίδουν πληροφορίες σχετικά με ένα προϊόν με άλλους ανθρώπους στα κοινωνικά τους δίκτυα με τον ίδιο τρόπο που ο ιός εξαπλώνεται από το ένα άτομο στο άλλο. Μπορεί επίσης να παραδοθεί και από στόμα σε στόμα.\nALEXA ΕΧΑΣΕ ΤΗ ΦΩΝΗ ΤΗΣ – AMAZON ALEXA\nTο Amazon Echo είναι ένα έξυπνο προϊόν που σας επιτρέπει να αλληλεπιδράσετε με τον οικονικό βοηθό Alexa για να κάνετε μια σειρά διαφορετικών ενεργειών. Η Amazon Alexa μπορεί να σας απαντήσει σε μια σειρά ερωτήσεων, να δημιουργήσει ημερολόγια ή να παίξει μουσική. Εάν διαθέτετε έξυπνες συσκευές στο σπίτι σας, ο βοηθός μπορεί να τροποποιηθεί περαιτέρω για να εκτελέσει μια σειρά διαφορετικών ενεργειών σε συνάφεια με αυτές τις συσκευές.\nMια από τις πιο εκπληκτικές και δημιουργικές εκστρατείες μάρκετινγκ του 2018 είναι η «Alexa Lost Her Voice».\nΗ ίδια η διαφήμιση είναι εξαιρετικά δημιουργική και κατάφερε να γίνει μία από τις πιο δημοφιλείς διαφημίσεις από το Super Bowl. Παρουσιάζει τη δημιουργική ιδέα ότι η «Alexa έχασε τη φωνή της» και οι έξυπνες λειτουργίες echo θα αντικατασταθούν από φωνές διασημοτήτων..\nΣυμπεριλαμβάνουμε την καμπάνια του Spotify στη λίστα μας για το 2018. Η δημοφιλής μουσική-ροή μάρκα πήρε τα πράγματα που αγαπάμε-σκληρά δεδομένα πνευματικό σχόλιο και εξατομίκευση – για να δημιουργήσουν την καμπάνια «2018 Goals» προς τα εμπρός.\nΟι διαφημίσεις εμφανίστηκαν έξω σε διαφημιστικές πινακίδες και ως πληρωμένες κοινωνικές διαφημίσεις σε εννέα αγορές και συχνά ήταν υπεροπτικές, όπως αυτή η πολιτική διαφήμιση για το αμερικανικό κοινό:\nΗ έξυπνη καμπάνια του Spotify είναι σύμφωνη με τις επιθυμίες των σημερινών ακροατηρίων των κοινωνικών μέσων μαζικής ενημέρωσης: εκπλήσσει, είναι περιεκτική και βασίζεται σε γεγονότα.\nΗ LinkedIn δημιούργησε μια καμπάνια κοινωνικών μέσων ενημέρωσης που μετατόπισε την εστίαση από τις δυνατότητες του ιστότοπου στο κοινό με το ερώτημα «Σε τι είσαι;» τα μέλη υπέβαλαν για το λόγο που προωθούνται επαγγελματικά, η LinkedIn δημιούργησε μια διαφημιστική καμπάνια βίντεο που ξεκίνησε κατά τη διάρκεια των Χρυσών Σφαιρών.\nΤο μήνυμα από την καμπάνια του LinkedIn ήταν, δεν έχει σημασία γιατί εργάζεστε σκληρά, έχετε μια κοινότητα στην πλατφόρμα μας. «Ό, τι κι αν είσαι σε αυτό, είμαστε μαζί μαζί του», γράφει το LinkedIn.\nH IKEA κυκλοφόρησε ένα βίντεο 25 για την εκστρατεία «Oddly IKEA». Η εκστρατεία δημιουργήθηκε για να επισημάνει τα αντικείμενα φοιτητικής εστίασης από το σχολείο.\nΤα προϊόντα της IKEA εμφανίζονται μπροστά και στο κέντρο, αλλά το βίντεο εξακολουθεί να προσθέτει αξία στους θεατές ενώ είναι αναμφισβήτητα χαλαρωτικό και αξιοποιεί μια δημοφιλή τάση.\nΗ Adidas υιοθέτησε μια νέα και καινοτόμο προσέγγιση στο ψηφιακό μάρκετινγκ τον Απρίλιο, όταν χρησιμοποίησε τους 30.000 δρομείς του μαραθώνιου της Βοστώνης για να δημιουργήσει εξατομικευμένα βίντεο των συμμετεχόντων για να προωθήσει τις τελευταίες ενδυμασίες. Έκανε ένα συνδυασμό επαγγελματικών παραγόμενων περιεχομένων που δημιουργούνται από χρήστες και αναδυόμενων τεχνολογιών (με τη μορφή αγωνιστικών αμαξιδίων εξοπλισμένων με τσιπ tracker υψηλής τεχνολογίας), επέστρεψε μια σειρά πλούσιων οπτικών περιεχομένων που έδωσαν μια πραγματική εικόνα στο βόμβο των την εκδήλωση, την ανταμοιβή της πρόκλησης και τις μοναδικές μετρήσεις που προβάλλουν την πρόοδο κάθε συμμετέχοντος κατά τη διάρκεια της εκτέλεσης. Το αποτέλεσμα ήταν να μέσα σε δύο μέρες οι προβολές του βίντεο να εκτοξευθούν στις 100.000.\n«Μια γιγαντιαία ιστορία»\nΗ Intuit, μια εταιρεία λογισμικού που αναπτύσσει και πωλεί λογιστικά, οικονομικά και λογισμικά φορολογικής προετοιμασίας για ιδιώτες και μικρές επιχειρήσεις, ξεκίνησε πρόσφατα τη νέα της εκστρατεία μάρκας.\nΟ στόχος της εκστρατείας είναι να φέρει μαζί όλα τα εμπορικά σήματα της Inuit. Επειδή εκατομμύρια άνθρωποι χρησιμοποιούν τα προϊόντα της μάρκας και μόνο τέσσερα στα χίλια άτομα χρησιμοποιούν δύο ή περισσότερα από αυτά η μάρκα θέλει να δείξει ότι τα προϊόντα της είναι καλύτερα όταν χρησιμοποιούνται ως ομάδα.\nΓια αυτό δημιούργησε ένα γιγαντιαίο ρομπότ για να αντιπροσωπεύει τη δύναμη των υπηρεσιών της μάρκας, αποφασίζοντας ότι η κινούμενη εικόνα ήταν ο καλύτερος τρόπος να αποκτηθεί η ιδέα της μάρκας. Η διαφήμιση έπαιξε στη διάρκεια του Super Bowl LII ως teaser 15 δευτερολέπτων.\nΓια να προωθήσει την κυκλοφορία των νέων παπουτσιών της, Epic React, η Nike ανέπτυξε μια εκπληκτική εκστρατεία ψηφιακού μάρκετινγκ, πλούσια σε περιεχόμενο σε πλήθος καναλιών και σημείων επαφής, όπως ιστότοπους, κινητά, κοινωνικά μέσα και βίντεο.\nΑλλά ίσως το πιο εντυπωσιακό στοιχείο της εκστρατείας είναι η πρωτοβουλία Reactland, η οποία μεταφέρει τους χρήστες στην καρδιά ενός εικονικού παιχνιδιού βίντεο (πλήρης με ένα Avatar του εαυτού τους) που τους επιτρέπει να γνωρίσουν την τελευταία μοναδική τεχνολογία αποσβέσεων της μάρκας.\nΟνομάζομαι Κωνσταντίνος Σαμωνάκης, είμαι προπτυχιακός φοιτητής στο τμήμα Διοίκησης Επιχειρήσεων Αγίου Νικολάου Κρήτης, με κατεύθυνση Marketing και κατάγομαι από το Ηράκλειο Κρήτης.\nNext story 5 Βασικά εργαλεία Email-Marketing!\nPrevious story Digital marketing στον Τουρισμό : Τί θα πρέπει να γνωρίζετε


Κατεβάζουν τα έργα Σεμερτζίδη και Κούκου από το Νεστορίδειο με ομόφωνη απόφαση. Τι γράφει ο κ. Φρόνας, τ. Πρόεδρος του Μουσείου - iporta.gr\niporta.gr / 26 Σεπτεμβρίου 2020 / No Comment\nΟ Δρ. Νικόλαος Φρόνας είναι γαστρεντερολόγος και Πρόεδρος του Μουσείου Νεοελληνικής Τέχνης του Δήμου Ρόδου για 8 χρόνια.\nΟΤΑΝ Η ΣΥΝΕΠΕΙΑ ΚΑΙ Η ΑΞΙΟΠΙΣΤΙΑ ΠΑΝΕ …….. ΠΕΡΙΠΑΤΟ\nΜε αφορμή μία ακατανόητη απόφαση\nΓράφει ο Δρ. Νικόλαος Τσ. Φρόνας\nΤ. Πρόεδρος Μουσείου Νεοελληνικής\nΤέχνης Δήμου Ρόδου\nΜε μεγάλη έκπληξη πληροφορήθηκα ότι στη τελευταία συνεδρίαση του Διοικητικού\nΣυμβουλίου του Μουσείου Νεοελληνικής Τέχνης του Δήμου Ρόδου στις 20-8-2020, μετά από\nεισήγηση της προέδρου κας Σουμέλας Καραχάλιου, αποφασίσθηκε ομόφωνα να κατεβάσουν\nπροσωρινά τις μόνιμες εκθέσεις του Βάλια Σεμερτζίδη και του Δημήτρη Κούκου οι οποίες\nφιλοξενούνται στο Νεστορίδειο Μέλαθρο, στο δεύτερο όροφο και ισόγειο αντίστοιχα, αφού\nπροηγουμένως ενημερώσουν την κα. Ρούλη Σεμερτζίδη (σύζυγο του Βάλια Σεμερτζίδη) και τον ίδιο τον κ. Δημήτρη Κούκο.\nΣκοπός όπως αναφέρθηκε να ελευθερωθεί εκθεσιακός χώρος προκειμένου να εκτεθούν με\nπεριοδικές εκθέσεις τα έργα της μόνιμης συλλογής του Μουσείου.\nΘα ήθελα ως προηγούμενος Πρόεδρος του Μουσείου Νεοελληνικής Τέχνης όπου επί δικής μου\nθητείας στήθηκαν οι προαναφερθείσες εκθέσεις να διευκρινίσω τα εξής:\n– Τα έργα αυτών των δύο εκθέσεων αποτελούν δωρεά στο Μουσείο, με τον όρο μεταξύ των άλλων\nτη μόνιμη έκθεσή τους. Αθέτηση του συγκεκριμένου όρου αποτελεί αιτία ανάκλησης της δωρεάς\n(Αρθρο 1, παράγραφος 1 της σύμβασης).\n– Οι δύο συμβάσεις είχαν γίνει ομόφωνα αποδεκτές από τα τότε Μέλη του Δ.Σ, δύο από τα οποία\nκαι σήμερα αποτελούν Μέλη του παρόντος Δ.Σ. Το ένα μάλιστα ενθουσιωδώς πρωτοστάτησε\nκυρίως στην έκθεση του Σεμερτζίδη και μάλιστα βρήκε το συνεργείο για το βάψιμο των τοίχων,\nτο φτιάξιμο των γυψοσανίδων και έτρεξε για την παραγγελία και έγκαιρη παραλαβή των\nχρωμάτων κλπ. Πρωτοστάτησαν επίσης τις ημέρες των εγκαινίων με αδιάψευστο δεδομένο το\nφωτογραφικό υλικό της εποχής. Απορώ πως συνηγόρησαν ανεπιφύλακτα σε μία τέτοια\nαπόφαση, δεν εξέφρασαν τουλάχιστο κάποια επιφύλαξη και συμπεριφέρθηκαν σαν να μη\nγνώριζαν τα συμβάντα και τον αγώνα που προηγήθηκε για την απόκτηση αυτών των έργων,\nγεγονός για το οποίο τότε έδιναν συγχαρητήρια στον γράφοντα.\n– Οι δύο αυτές δωρεές περιλαμβάνουν συνολικά 183 (εκατόν ογδόντα τρία) επιλεγμένα έργα\nτέχνης (103 Σεμερτζίδης, 80 Κούκος).\n– Η χρηματική αξία αυτών των έργων σε σημερινές τιμές υπολογίζεται πάνω από 650.000 ευρώ.\n– Η δωρεές αυτές προκάλεσαν αίσθηση στους φιλότεχνους της χώρας μας και μεγάλη ικανοποίηση στο τότε Δημοτικό Συμβούλιο και στη Ροδιακή κοινωνία. Η μεγάλη εξάλλου συμμετοχή του κόσμου στις εκδηλώσεις των εγκαινίων (Δεκέμβριος 2018 του Σεμερτζίδη, Μάιος 2019 του Κούκου) επιβεβαιώνει του λόγου το αληθές.\nΗ πρόταση και η ληφθείσα απόφαση, αποτελεί κατά την γνώμη μου έναν εύσχημο τρόπο\nαποποίησης των συγκεκριμένων δωρεών, διότι η μεθοδευμένη και φαινομενικά αθώα αυτή\nενέργεια, αποσκοπεί στην υλοποίηση της ήδη δηλωθείσας από τους δωρητές απόφασης να ζητήσουν πίσω τα έργα τους και η προσχηματική πρόταση να ενημερωθούν και η υπόσχεση ότι θα eπανατοποθετηθούν τα έργα εν «ευθέτω χρόνω» χωρίς αυτό να προσδιορίζεται\nημερολογιακά επακριβώς, επιβεβαιώνει την ειλημμένη απόφαση.\nΥπάρχουν επίσης και διάφορα γεγονότα που επιβεβαιώνουν τις παραπάνω σκέψεις.\n– Ειπώθηκε ότι για λόγους ανακαίνισης θα κλείσει προσωρινά το κτήριο «Α. Ιωάννου», επιθυμούν\nνα εκθέσουν τα ήδη γνωστά έργα της συλλογής του Μουσείου και δεν υπάρχει διαθέσιμος\nχώρος. Τα γνωστά «διαμάντια» της πινακοθήκης μας εκτίθενται συνεχώς από τις 17 Μαίου του\n1964 δηλαδή επί 56 συνεχή χρόνια. Τα έχουν θαυμάσει επανειλημμένα οι Ροδίτες και όλοι οι\nφιλότεχνοι της Ελλάδας. Μάλιστα από τον Φεβρουάριο μέχρι το Μάιο του 2019 όλοι οι\nφιλότεχνοι Αθηναίοι και όχι μόνο, είχαν την ευκαιρία να τα ξαναδούν, μετά την επιτυχημένη\nέκθεσή που πραγματοποιήσαμε τότε στο Ίδρυμα Εικαστικών Τεχνών και Μουσικής Β. & Μ.\nΘεοχαράκη. Το επιχείρημα λοιπόν για την αναγκαιότητα έκθεσης των επανειλημμένως\nεκτεθέντων έργων είναι σαθρό και ανίσχυρο. Να υπενθυμίσω ότι η Εθνική Πινακοθήκη\nπαραμένει κλειστή τουλάχιστον 4 χρόνια λόγω ανακαίνισης και δεν δημιουργήθηκε κανένα θέμα.\n– Η Νέα Πτέρυγα του Νεστορίδειου Μελάθρου, με δύο συγκεκριμένες παρεμβάσεις αποκτά\nύψιστο βαθμό ασφάλειας και θα μπορούσε να φιλοξενήσει εκεί οποιοδήποτε έργο.\n– Η αίθουσα που φιλοξενεί την έκθεση Σεμερτζίδη, τροποποιήθηκε μετά από Μουσειακή μελέτη\nαπό ειδική Αρχιτέκτονα-Μουσειολόγο την κα. Κατσανίκα, για προεπιλεγμένα συγκεκριμένα έργα\nτου Βάλια. Επελέγησαν γι’ αυτό ειδικά χρώματα (αδιάφορο εάν δεν αρέσουν σε κάποιους), και\nπαραγγέλθηκε εξειδικευμένος φωτισμός, τοποθετήθηκαν στο τοίχο ειδικές αυτοκόλλητες ταινίες\nμε αναγραφή κειμένων, βιογραφικού, ταμπελάκια αυτοκόλλητα για κάθε έργο. Την έκθεση\nεπιμελήθηκε ο γνωστός Καθηγητής Ιστορίας της Τέχνης σε πανεπιστήμιο της Γερμανίας και της\nΚρήτης κ. Νίκος Χατζηνικολάου, παγκοσμίως γνωστός για τις μελέτες του και το επιστημονικό του έργο για τον Δομήνικο Θεοτοκόπουλο. Είναι αυτός που επιμελήθηκε μεταξύ των άλλων και την επιτυχημένη έκθεση του Βάλια Σεμερτζίδη πριν 5 χρόνια στο Μπενάκειο Μουσείο Αθηνών. Θα κατεβάσουν αυτή την έκθεση και όλα τα παρελκόμενα για να την ξαναστήσουν αργότερα; Δεν καταλαβαίνουν ότι καταστρέφουν όλη τη δομή της έκθεσης; Απολύτως τίποτε δεν θα είναι το\nίδιο όπως πριν, απλά μια πραγματική ιεροσυλία.\nΤα Μέλη της Κ.Ε του Μουσείου τα οποία είναι επαγγελματίες της Τέχνης τι λένε γι ́αυτό ?\nΜπορεί να ξαναστηθεί όπως είναι τώρα αυτή η επιτυχημένη έκθεση ? Η απόφαση είναι\nΗ υλοποίηση λοιπόν μιας τέτοιας απόφασης σίγουρα θα έχει ως αποτέλεσμα την απώλεια των\nδωρεών και αρνητικό αντίκτυπο για την αξιοπιστία και φερεγγυότητα του Μουσείου και της\nΔημοτικής Αρχής γενικότερα. Είμαι σίγουρος ότι ο Δήμαρχος και ο Αντιδήμαρχος Πολιτισμού\nαγνοούν τις ακατανόητες αυτές αποφάσεις που θα έχουν ως αποτέλεσμα να χαθούν από τη\nσυλλογή του Μουσείου έργα τόσο μεγάλης χρηματικής, εικαστικής και συναισθηματικής αξίας\nόχι με υπαιτιότητα των δωρητών.\nΚανείς σώφρων Ροδίτης δεν Θα δεχθεί να χαθεί από το Μουσείο περιουσία τέτοιας αξίας και να\nκατευθυνθεί σε άλλες πινακοθήκες της χώρας μας.\nΉδη το ίδρυμα Λασκαρίδη στο Πειραιά που κατέχει μία μικρή συλλογή έργων του Βάλια\nΣεμερτζίδη για την οποία αισθάνεται υπερήφανο και την εκθέτει μόνιμα, καραδοκεί και\nπεριμένει με ανοιχτές αγκάλες.\nΓια τον Βάλια Σεμερτζίδη να αναφέρω ότι αποτελεί έναν από τους σημαντικότερους\nζωγράφους της γενιάς του 1930. Aγωνιστής στον στίβο της κοινωνικής δικαιοσύνης, του\nανθρώπινου μόχθου, της αξιοπρέπειας και της τέχνης. Από το 1964 έως το θάνατό του το\nΦεβρουάριο του 1983 έζησε στη Ρόδο. την οποία θεωρούσε δεύτερη πατρίδα του. Την\nερεύνησε και την αγάπησε, όσο ελάχιστοι καλλιτέχνες, μαθαίνοντάς μας κι εμάς να την\nβλέπουμε μέσα από ένα βαθύτερο και συναισθαντικό πρίσμα. Οι πολιτικές του πεποιθήσεις και\nο πολιτικός διωγμός που υπέστη μετά τον εμφύλιο τον καταδίκασαν καλλιτεχνικά. Εδώ και\nμερικά χρόνια όμως δικαιώθηκε για το καλλιτεχνικό του έργο και σήμερα κατατάσσεται στους\nαξιολογότερους και περιζήτητους καλλιτέχνες της γενιάς του.\nΓια την καλλιτεχνική αξία του Δημήτρη Κούκου, «ομιλούν» η τεχνοτροπία της αφαιρετικής\nαπόδοσης των θεμάτων του, τα ιμπρεσιονιστικά στοιχεία με τον κυρίαρχο ρόλο του φωτός και\nτη λυρική ατμόσφαιρα, στοιχεία που τον καθιστούν στη συγκεκριμένη τεχνοτροπία μοναδικό\nστη Χώρας μας, το βιογραφικό του, οι επιτυχημένες εκθέσεις του στην Ελλάδα και στο\nεξωτερικό, το διδακτικό του έργο στην ΑΣΚΤ Αθήνας, η υποψηφιότητά του για την Ακαδημία\nΑθηνών, η τεράστια πολύχρονη αγάπη του για τη Ρόδο την οποία πολλάκις αποτύπωσε στους\nΚα. Πρόεδρε και Μέλη του Δ.Σ το Μουσείο έχει συνέχεια.\nΕλπίζω να πρυτανεύσει η λογική και όχι η ανακολουθία.\nΣας καλώ να σεβαστείτε τις αποφάσεις του προηγούμενου Δ.Σ, όπως εμείς σεβαστήκαμε και\nφέραμε εις πέρας όλα τα θέματα που κληρονομήσαμε από το προηγούμενο από εμάς Δ.Σ, αυτό\nτης κας. Καμπουροπούλου.\nΥΓ: Το παραπάνω κείμενο στάλθηκε ηλεκτρονικά ως επιστολή διαμαρτυρίας στα γραφεία του\nΜουσείου την Τετάρτη πρωί 23 Σεπτεμβρίου με σκοπό να μη δημοσιοποιηθεί. Το πρωί της ίδιας\nημέρας πληροφορήθηκα ότι πριν 4 ημέρες, δηλαδή το Σάββατο 19 Σεπτεμβρίου τα έργα του\nΔημήτρη Κούκου είχαν ήδη καθαιρεθεί και αμπαλαριστεί!! Το τραγικό στην ιστορία είναι ότι\nκανείς δεν μπήκε στον ελάχιστο κόπο να ενημερώσει εγγράφως η τουλάχιστον τηλεφωνικά τον\nκαλλιτέχνη όπως είχαν στοιχειώδη υποχρέωση. Η ενέργειά αυτή αποτελεί την επιτομή της\nαγένειας, της αφερεγγυότητας και της έλλειψης σεβασμού προς τον δωρητή.\nΓιατί τέτοια απαξίωση;\nΤην Πέμπτη 24 Σεπτεμβρίου στάλθηκε ηλεκτρονική επιστολή ολίγων γραμμών με την απόφαση –\nανακοίνωση στην κα. Ρούλη Σεμερτζίδη, όπου της ανακοινώνεται η επικείμενη καθαίρεση της\nΤα γεγονότα λοιπόν αυτά έρχονται ως αδιάψευστος μάρτυρας να καταδείξουν την εκ μέρους της\nΔιοίκησης του Μουσείου ώθηση των δωρητών να ανακαλέσουν τις σημαντικότατες αυτές\nδωρεές, πράγμα που ήδη ξεκίνησαν απευθυνόμενοι στους Δικηγόρους τους.\nΤον λόγο τώρα έχει ο Δήμαρχος και ο αναμενόμενος να ορισθεί Αντιδήμαρχος Πολιτισμού.\nΗ πρώτη σε σημαντικότητα έργων τέχνης περιφερειακή πινακοθήκη της χώρας, δεν έχει ανάγκη\nτέτοιου είδους υποβάθμιση στα μάτια και αυτιά των φιλότεχνων της πόλης μας και της Ελλάδας.\nTags Νικόλαος Φρόνας Φώτης Χατζηδιάκος


Φριτάτα Μήλου | Ευτύχης Μπλέτσας\nΜμμμ φριτάτα μήλου. Μια τόσο γευστική συνταγή που δεν μπορεί να αφήσει κανέναν ασυγκίνητο. Εμπιστέψου αυτή τη συνταγή σε ένα δείπνο με φίλους , για να το προσφέρεις σε καλεσμένους ή ακόμη και για το απολαύσεις με τα παιδιά. Εξαιρετικό αποτέλεσμα σε σύντομο χρόνο. Πάμε να δούμε πως.\n3 κουταλιές αλεύρι Αφοί Κεραμάρη ΜΑΝΝΑ\nΑνάβουμε το μάτι με το αντικολλητικό τηγάνι και βάζουμε λίγο λάδι. Τρίβουμε το μήλο και ρίχνουμε και ένα αυγό. Προσθέτουμε μια κουταλιά άχνη ζάχαρη και προσθέτουμε και το αλεύρι. Ανακατεύουμε το μείγμα και το βάζουμε στο τηγάνι σαν να ήταν τηγανίτες. Τηγανίζουμε και σερβίρουμε.\nΔες την εκτέλεση και σε βίντεο:\nkiku kiku φριτάτα Μήλο μηλοτηγανίτα συνταγή μήλο συνταγή φριτάτα τηγανίτα φριτάτα Φριτάτα Μήλου\t2014-11-30


Αφήστε ένα Σχόλιο\t/ Therapies / Από\tYanna Shiatsu / 07/01/2021 26/01/2021 / acupuncture,breathing,exercises,Herbs,Kidneys,nutrition,shiatsu,therapy,Water element,Winter,βελονισμός,σιατσου\nΟ Χειμώνας θεωρητικά έχει ξεκινήσει αν και ακόμα ο καιρός δεν έχει κρυώσει αρκετά. Προλαβαίνουμε λοιπόν να προετοιμαστούμε για αυτήν την εποχή του Νερού, της ακινησίας, της ξεκούρασης, της εσωτερικότητας και των Νεφρών, σύμφωνα με την Παραδοσιακή Κινέζικη Ιατρική.\nΣύμφωνα με το βιβλίο του Κίτρινου Αυτοκράτορα, το αρχαιότερο κείμενο για την Κινέζικη Φιλοσοφία και Ιατρική, ο Χειμώνας είναι η εποχή που όλα κρύβονται, όπως η φύση παγώνει και οι σπόροι βρίσκονται μέσα στη Γη, λόγω του κρύου. Καλό είναι επομένως να παραδοθούμε στην εποχή, να μην καταναλώνουμε το yang – τη δράση και τη κινητοποίηση, αλλά να δυναμώσουμε το yin – την ηρεμία, τη θρέψη και τη θαλπωρή. Αυτό που καλούμαστε λοιπόν να κάνουμε τον Χειμώνα είναι να μαζευτούμε μέσα, να περιορίσουμε τις δραστηριότητες και να στρέψουμε την προσοχή μας εσωτερικά.\nΗ περίοδος της καραντίνας ίσως είναι μια ευκαιρία για ενδοσκόπηση και αυτογνωσία.\nΌσο μεγαλώνουμε το Νερό λιγοστεύει στον οργανισμό, το σώμα μας ξεραίνεται, τα οστά και τα μαλλιά γίνονται πιο ευαίσθητα και το δέρμα χάνει την ελαστικότητά του. Η Παραδοσιακή Κινέζικη Ιατρική μας δίνει τη γνώση πως να διατηρήσουμε το Νερό στον οργανισμό, να συμβαδίζουμε με τον Χειμώνα, να τρώμε τις τροφές της εποχής και να φροντίζουμε τα Νεφρά μας ώστε να παραμένουμε υγιείς.\nΤα Νεφρά είναι η πηγή της ζωής, δημιουργούν το yin και το yang όλου του οργανισμού και είναι υπεύθυνα για την αναπαραγωγή, τη γέννηση και την ανάπτυξη του ανθρώπου. Όταν γεννιόμαστε τα Νεφρά έχουν το 100% της ενέργειάς τους και φθίνουν σιγά σιγά μέχρι τον θάνατο. Στόχος μας είναι να διατηρήσουμε την φυσιολογική φθορά των Νεφρών. Η υπερβολική δραστηριότητα ή εργασία, η έλλειψη ύπνου, η κακή διατροφή και οι καταχρήσεις (αλκοόλ, τσιγάρα, ναρκωτικά) καταπονούν τα Νεφρά.\nΣυνηθισμένες παθήσεις: Αίσθημα κρύου, ρηχή αναπνοή, κούραση, ζαλάδες, πρόωρο γήρας, μειωμένη σεξουαλική δραστηριότητα, στειρότητα, κληρονομικά προβλήματα,.\nΣυνηθισμένες παθήσεις: Οιδήματα, ξηροδερμία, άσθμα, ρηχή αναπνοή, προβλήματα στην ούρηση (συχνοουρία, ακράτεια, απώλεια σταγόνων), προβλήματα προστάτη, διάρροια, μαλακά κόπρανα, χρόνια γυναικολογικά εκκρίματα\nΣυνηθισμένες παθήσεις: πόνος στη μέση από οποιαδήποτε αιτία (οσφυαλγία, ισχυαλγία), πόνο στα γόνατα, πρόωρη οστεοπόρωση, απώλεια ή κενά μνήμης, ένταση, νευρολογικές παθήσεις, κακή ποιότητα δοντιών, προβλήματα ακοής, απώλεια μαλλιών ή πρόωρο γκριζάρισμα στα μαλλιά.\nΣυναίσθημα: Φόβος επιβίωσης, φόβος θανάτου, ανασφάλεια. Τα επινεφρίδια ως μέρος των Νεφρών παράγουν ορμόνες με πιο γνωστή την αδρεναλίνη- την αντίδραση του οργανισμού στο στρες.\nΣυνηθισμένες παθήσεις: υπερένταση, στρες (flight or fight response), υψηλή πίεση, φοβίες, δυσκολία στις αλλαγές, συμπτώματα εμμηνόπαυσης.\nΑπό την άλλη πλευρά όταν τα Νεφρά είναι φροντισμένα και δυνατά, προσφέρουν την πηγαία ενέργεια και δημιουργούν την Θέληση για να ξεπερνάμε εμπόδια και να προχωράμε μπροστά για την επίτευξη των στόχων μας.\nΒάλε θερμοφόρα στη μέση, την κοιλιά και την πλάτη κάθε βράδυ όταν πεφτεις για ύπνο. Θεραπευτική ζέστη προσφέρουν επίσης η Μόξα και οι Βεντούζες που τονώνουν τον οργανισμό και διώχνουν το κρύο από το σώμα.\nΗ διατροφή σου να αποτελείται από γενικά θερμές τροφές και ζεστό φαγητό. Απέφυγε τις πολλές ωμές τροφές και προτίμησε ζεστές σούπες. Τροφές που τονώνουν τα Νεφρά είναι οι τροφές που είναι διαθέσιμες τον Χειμώνα: όσπρια και κυρίως μαύρα φασόλια, ρύζι, βρώμη, κεχρί, πατάτες, γλυκοπατάτες, σκόρδο, ρίζες. Σαρδέλες, φύκια, αυγά, τυρί, καρύδια, κάστανα, μέλι, κακάο, βασιλικός πολτός, χαρουπάλευρο, χαρουπόμελο, ταχίνι και άλλοι σπόροι (σουσάμι, κολοκυθόσποροι, σπασμένοι λιναρόσποροι, ηλιόσποροι, κ.α.),\nΝερό. Η εποχή του Νερού χρειάζεται νερό. Ενυδάτωσε τον οργανισμό σου. Δες περισσότερα εδώ\nΒότανα που βοηθούν τα Νεφρά: δενδρολίβανο, Βασιλικός, γαρύφαλλο, μαραθόσπορος (βράζει νερό και τα αφήνεις σε τσαγιέρα για 10′), ginger, ξύλο κανέλας (βράζεις για 10′), σπιρουλίνα, χλωρέλλα, ζελέ αλόε βέρα.\nΑσκήσεις. Κάθε μέρα κάνε μια απλή διάταση για τον Μεσημβρινό των Νεφρών και της Ουροδόχου Κύστης, θα δυναμώσεις τον οργανισμό και θα βοηθήσεις όλο το πίσω μέρος του σώματος και τη σπονδυλική στήλη να δώσει χώρο στους σπονδύλους.\nΚοιμήσου νωρίς, συντονίσουμε με τον φυσικό κύκλο του φωτός και της νύχτας. Κάνε 10 βαθιές κοιλιακές αναπνοές κάθε μέρα μετρώντας αργά μέχρι το 3 στην εισπνοή και πάλι μέχρι το 3 στην εκπνοή. Αύξησε σιγά σιγά τη διάρκεια μετρώντας μέχρι το 6.\nΔες περισσότερα για τον Θεραπευτικό Οραματισμό.\nΆκου το σώμα σου, κράτησε ημερολόγιο για ότι νιώθεις και αισθάνεσαι κάθε μέρα χωρίς να κρίνεις, απλά παρατήρησε και αφέσου στην εσωτερικότητα του Χειμώνα. Η ώρα της δράσης θα έρθει λίγο αργότερα όταν ο ήλιος δυναμώσει και μας τονώσει το yang που είναι υπεύθυνο για δράση. Ο χειμώνας δίνει την ευκαιρία για αυτογνωσία και αποδοχή του εαυτού.


Cue Me In / Κλέα Διαμάντη - CueMagazine\nHome›Cues›Cue Me In›Cue Me In / Κλέα Διαμάντη\nCue Me In / Κλέα Διαμάντη\nΤον τελευταίο καιρό διαβαζω ποιηματα του buddy wakefield, ο οποίος δυστυχώς δεν είναι μεταφρασμένος απο τ’αγγλικα αλλα κάντε έναν κόπο και δείτε τον παρακαλω/ έχω τόσα πολλά βιβλία που θα ήθελα να διαβαστούν. Για τωρα κρατήστε το σφαγείο νούμερο πέντε, γιατί έτσι. (Αν το διαβάσετε θα καταλάβετε, δεν ειμαι αγενής).\nΕιμαι ποπ κορίτσι, δεν θέλω να το κρύψω. Θα πάω από Prince μέχρι lady gaga, χωρίς αυτό να σημαίνει πως δεν με βρίσκω και σε είδη αρκετά αντίθετα με ότι προανέφερα. Τον τελευταίο καιρό έχω ξαναφερει στην επανάληψη το when the doves cry του Prince.\nΝα δει τον σιωπηλο γάμο ή nunta muta του Horatiu Malaele/ γιατι τρελαίνομαι με ότι μου δίνει σε ισα μερίδια την τραγωδία και την κωμωδία.\nΘα πω τους Παίχτες/ όλοι ξέρουν γιατι και αν δεν ξέρουν πρέπει οπωσδήποτε να μάθουν!\nΧριστουγεννα του ’12, Αλβανία. Τελευταία φορά που ειμασταν όλοι μαζί.\nΒγες βραδυ και περπατα την Αθήνα, χωρίς να ξέρεις. Μια χαρα ξεχωριστή θα σου φανεί. Εκτός κι αν θες να είσαι κάπου αλλού. Τότε παλι περπατα την βραδυ, θα βοηθήσει.\nΕ, δεν τον πολυσκεφτομαι. Ίσως αυτό να είναι και το πρόβλημα, σκεφτομαι πως απλώνεται και έχω χρόνο για όλα και αφηνομαι και τα αφήνω. Οπότε μαλλον, πρέπει να τον θυμηθώ.\nΗ μαμά μου ήθελε να σπρωξει το κινητό μου μακρια από την άκρη του τραπεζιου για να μην το ρίξω και τελικά έριξε εκείνη την σαλάτα. Δεν το λες χαμόγελο, αλλά γελασα αρκετά. Ήταν γλυκιά στιγμή.\nΟτιδήποτε με φέρνει κάπως πίσω σε εμένα. Είναι ανθρωποι/ ειναι ένα μήνυμα/ είναι τρεις βαθιές ανάσες να με καταλαβω/ ψαχνω λόγους να με ανακουφίζουν. Και καμια φορα δεν τους ψαχνω, έρχονται μόνοι τους. Ξέρεις, ζωή χαχα.\nΤο ότι δεν ξέρω τι να περιμένω!\nΗ Κλέα Διαμάντη συμμετέχει στη νέα μουσική παράσταση Αποχωρισμός και άλλες πολεμικές τέχνες που θα παρουσιάζεται από σήμερα σε σκηνοθεσία Ευθύμη Χρήστου στη Μουσική Σκηνή Σφίγγα.\nCue Me In / Σόφη Παπαδοπούλου\nCue Me In / Ερωφίλη


Η κρυφή νόσος Candida albicans : CaptainBook.gr - Το πιο ενημερωμένο ηλεκτρονικό βιβλιοπωλείο.\n(Καντιντίαση του εντέρου: Πρόληψη και θεραπεία με 10ήμερη δίαιτα και νόστιμες συνταγές για γεύματα)\nΣυγγραφέας: Αθηνά Μαρίνη\nΜήπως νοιώθετε συνεχώς άρρωστοι, αδύναμοι αλλά όταν πηγαίνετε στον γιατρό οι εξετάσεις σας δεν υποδεικνύουν καμία πάθηση;\nΜήπως είστε διαρκώς κουρασμένοι ή υποφέρεται συχνά από πονοκεφάλους και στομαχικά προβλήματα και κανείς δεν μπορεί να εντοπίσει που οφείλονται; Είναι πολύ πιθανόν ο οργανισμός σας να δέχεται επίθεση από τον υπερπληθυσμό του Μύκητα Candida albicans ο οποίος ζει και ευδοκιμεί στο έντερο και αποτελεί τον κύριο υπεύθυνο για πολλές από τις καθημερινές αυτές ενοχλήσεις αλλά και για άλλες πολύ σοβαρότερες οι οποίες αν αφεθούν ανεξέλεγκτες είναι πολύ πιθανόν να οδηγήσουν τον οργανισμό σας στην κατάρρευση και στην ανίατη μορφή της ασθένειας.\nΤο βιβλίο αυτό αποτελεί έναν πολύτιμο οδηγό στο να σας βοηθήσει να διαπιστώσετε την κατάληψη του οργανισμού σας από τον ύπουλο αυτό μύκητα και να σας θεραπεύσει οριστικά από τις δυσάρεστες συνέπειες του με εύκολο και ευχάριστο τρόπο.\nΣυμπτώματα CANDIDA ALBICANS:\nΓαστρεντερικά προβλήματα, Κολπίτιδα, μυϊκοί πόνοι, Αλλεργίες, Αυτοάνοσα προβλήματα, Χρόνια κόπωση, Πονοκέφαλοι, Έλλειψη συγκέντρωσης και μνήμης, Μαθησιακές δυσκολίες, Παχυσαρκία, Κατάθλιψη\nISBN (10ψήφιο): 618-5054-19-1\nΗ Αθηνά Μαρίνη γεννήθηκε στην Ελλάδα αλλά μεγάλωσε και σπούδασε στην Αυστραλία. Το κύριο επάγγελμα της ήταν εκπαιδεύτρια, "Trained Primary Teacher΄s Deploma" με μεταπτυχιακό "Bachelor of Education in Teaching English as a Second Language" από το Latrobe University. Εργάστηκε τα περισσότερα χρόνια της επαγγελματικής της ζωής σaν εκπαιδεύτρια. Ίδρυσε επίσης το δικό της σχολειό, χρηματοδοτούμενη από το Αυστραλια-νό κράτος, όπου πρόσφερε μαθήματα Αγγλικής γλωσσάς σε μετανάστες και πρόσφυγες στη Mελβούρνη. Από νεαρή ηλικία η αναζήτηση της για το νόημα της ζωής την ώθησε να ταξιδέψει για πολλά χρόνια, ζώντας και εργαζόμενη σε διάφορες χώρες, διευρύνοντας συγχρόνως την πνευματική και προσωπική της ανάπτυξη. Πάντα την ενδιέφερε το θέμα της σωματικής και ψυχικής υγείας. Έχει παρακολουθήσει πολλά σεμινάρια επάνω στο θέμα αυτό και στα 53 της αποφάσισε να σπουδάσει πιο επίσημα, σε σχόλη εναλλακτικών θεραπειών αναγνωρισμένη από την πολιτεία της Βικτορίας στην Αυστραλία, παίρνοντας το δίπλωμα "Diploma in Health Sciences and Holistic Kinesiology". Έκτοτε δούλεψε σαν θεραπεύτρια για κάποια χρόνια μέχρι την απόφασή της να επιστρέψει μόνιμα στην Ελλάδα όπου ζει τώρα.


Billy The Kid as BTK: Κάποτε θα είχαμε λαϊκά δικαστήρια\nΜε κατοχή που θα δικαιολογούσε τουλάχιστον μία εύκολη νίκη.\nΜε αντίπαλο που μόνο αμυνόταν.\nΣε ακόμη μία χρονιά χωρίς Ευρωπαϊκές υποχρεώσεις.\nΣε ένα παιχνίδι που οι οπαδοί δεν άγχωσαν τους παίκτες, που δεν το διέκοψαν και δεν χάθηκε στα χαρτιά, αφού ήταν άδειες λόγω τιμωρίας οι εξέδρες. Σε ένα τέτοιο παιχνίδι ο Παναθηναϊκός ακόμη μία φορά ήταν Αλαφουζικός, Πουροφλορικός, Α.Ο. Αμπελοκήπων αλλά όχι Παναθηναϊκός.\nΑν δεν σκοράρεις σε ομάδα που σε περιμένει και κλείνεται πίσω.\nΑν έχεις κάνει ήρωα τον αντίπαλο τερματοφύλακα(πολύ καλός τερματοφύλακας, αλλά κάποια του τα κάναμε δωράκια).\nΣε άλλες εποχές τα κωλόπαιδα θα είχαν πάει στην Παιανία να στήσουν λαϊκά δικαστήρια, όπως έχουν κάνει, αλλά σήμερα που να τρέχουν στον λαχανόκηπο.... Κάνει και κρύο και έρχεται χιονιάς.\nΥΓ Τα περίμενα όλα από όλους τους ΑΡΔ αλλά να ακούω καλά λόγια για τον Μέστο από τον Κοντό δεν το περίμενα. Ειδικά όταν άκουσα πως προωθείται στην επίθεση και κάθεται εκεί ακόμη και αν χαθεί η μπάλα, μου έπεσαν και όσα μαλλιά μου είχαν απομείνει. Ρε Κοντέ πας καλά; Δηλαδή ο Λουκάς θα έπρεπε να παίζει Ρεάλ, Μπαρτσελόνα, Μπάγερν ή Γιουβέντους αν εσύ λες ότι λες για τον Μέστο. Δεν μου φταίει ο παίκτης που τόσο μπορεί αλλά όχι να μην λέει κανένας τίποτα και να μην κάνει την αυτονόητη σύγκριση με τον Λουκά.\nΕτικέτες ΑΡΔ, Παίκτες, ΠΑΝΑΘΗΝΑΙΚΟΣ, Τραβεστί οπαδοί\nΔημήτρης - Ρέθυμνο 18 Ιανουαρίου 2016 - 12:19 μ.μ.\nΟ Λουκάς ήταν το "εργαλείο" με το οποίο τα "παιδιά" μας απάλλαξαν από την ενοχλητική παρουσία της επάρατης που τόσα κακά έφερε στην ομάδα!\nΉταν δε τέτοια η ... "κατάντια", που μας είχε ανεβάσει μέχρι και στην 11η θέση αν δεν απατώμαι της βαθμολογίας της ΟΥΕΦΑ.....\nΜιλάμε για φοβερή και κατακόρυφη πτώση της αξίας της ομάδας!\nΕνώ τώρα, που η νέα ¨διοίκηση" κατάφερε να αντιστρέψει αυτή την κακή για την ομάδα εικόνα και την έχει φέρει στα αζήτητα της Ευρώπης, τα παιδιά μας είναι υπερήφανα κάθε Δευτέρα και πάνε με το κεφάλι ψηλά στο σχολειό τους......!\nΟι παίχτες δε που η ίδια "διοίκηση" έχει πλαισιώσει την ομάδα, είναι ότι καλύτερο κυκλοφορεί στην ποδοσφαιρική αγορά, και αισθανόμαστε μια σιγουριά για το αποτέλεσμα που θα φέρουν κάθε Κυριακή!\nΕπομένως δεν υπάρχει λόγος επίσκεψης στο βιολογικό....\nΔεν θέλουν να αποσπάσουν τους παίχτες από την αφοσίωσή τους στην σκληρή δουλειά που κάνουν για να μας φέρνουν αυτά τα εκπληκτικά αποτελέσματα, συνδυαζόμενα πάντα από .... διαστημικό ποδόσφαιρο!\nΕξ άλλου τώρα είναι όλοι πασίγνωστοι και αγαπούν την ομάδα....\nΌχι όπως παλιότερα σε κάτι .... Βαζέχες και λοιπούς άσημους που είχαν μαζέψει οι καταραμένοι στο βοσκοτόπι της Παιανίας!\nΌσο για τον Κοντό,αν είναι ο γνωστός Κοντός της ΕΡΑ και του DERBY,συνηθισμένος είναι να γλείφει το χέρι του καλού ανθρώπου που τον ταίζει, σ αυτές τις δύσκολες εποχές.\nΟυφ, δεν περιγράφω άλλο.......\nBilly The Kid as BTK 19 Ιανουαρίου 2016 - 12:00 π.μ.\nΌχι ο Λουκάς αλλά ο 23, κάποιοι δεν έλεγαν και δεν έγραφαν το ονομά του.\nΠοιος είναι αυτός ο Βαζέχα, ο Μπορέλι, ο Βαντσικ, ο Χένρικσεν, ο Βλάοβιτς, ο Ασάνοβιτς και άλλοι τόσοι που ήρθαν για να ξεμουδιάσουν μετά από 6 μήνες που κάνανε διακοπές;\nΚαι ποια είναι αυτή η Ευρώπη και η Ουέφα που βγάζει λίστεςμε κατάταξη ομάδων; Είναι ρατσίστές κα ιοι λίστες δημιουργούν διακρίσεις μεταξύ των ομάδων. Να βγουν οι ΜΚΟ και να την καταγγείλουν αυτή τη ρατσιστική ΟΥΕΦΑ.\nΝαι ο Χρήστος Κοντός ήταν στην περιγραφή της ΕΡΑ. Απογοητεύτηκα.\nΣταματάω γιατί αν με πιάσει θα το τερματίσω(θα το κάνω θέμα αυτό με τη ρατσιστική Ουέφα).\nGreenhelll 18 Ιανουαρίου 2016 - 3:04 μ.μ.\nΣωστα τα γραφεις..\nΚαλα ο Κοντος ειναι ο ορισμος της κοταρας!\nΤα λεει για να μην τον μαλωσουν "τα παιδια"..\nΔεν βλεπεις που τρωνε ξυλο(Γκαραγκανης,Κοντος,Γκοντζος κλπ) και δεν κανουν ουτε μια μηνυση?\nΕιναι κοτες δυστυχως.\nΑν ημασταν εμεις,θα τους ειχαμε περασει πριονοκορδελα και μετα θα τους ειχαμε παει στα δικαστηρια..\nΚαι αυτοι κανουν π@πες για να μην τους "μαλωσει ο λαος"...\nBilly The Kid as BTK 18 Ιανουαρίου 2016 - 11:52 μ.μ.\nΑν ήμασταν εμείς θα το είχαμε γκρεμίσει το 3όροφο των «παιδιών».\nΑπό τον Κοντό δεν το περίμενα, αφού παλιότερα είχε πολύ καλή και τίμια στάση. Κοκοκο όλοι τους.


Περιλαμβάνω επίσης πληροφορίες για το προϊόν και έρευνα που έχω κάνει, έτσι δεν χρειάζεται να το κάνετε μόνοι σας.\nΣε περίπτωση που θέλετε να μάθετε περισσότερα, εδώ είναι η λίστα των παρασίτων που πρέπει να αποφύγετε και ποιες θα πρέπει να αποφεύγονται αν θέλετε να προστατευθείτε. Αυτές είναι μόνο μερικές από τις ασθένειες που προκαλούνται από παράσιτα, επομένως καταγράφονται πρώτα με αλφαβητική σειρά.\nΟι αρουραίοι και οι ψύλλοι είναι υπεύθυνοι για πολλές άλλες ασθένειες, συμπεριλαμβανομένης της νόσου του Lyme. Αν δεν έχετε την ασφάλιση υγείας ή την πρόσβαση στην υγειονομική περίθαλψη, τότε υπάρχουν μερικοί πολύ προσιτοί τρόποι για να την αποφύγετε. Το κύριο παράσιτο που προτείνω είναι το κουνούπι της τίγρης της Ασίας και η χελώνα της δυτικής λίμνης. Το ασιατικό κουνούπι τίγρης είναι ένα πολύ κοινό κουνούπι, αλλά είναι πολύ δύσκολο να απαλλαγείτε και ακόμα πιο δύσκολο να τον ελέγξετε. Ο λόγος για αυτό είναι ότι το κουνούπι αναπαράγεται σε μέρη όπου είναι ευκολότερο να μεταδοθεί η ασθένεια.\nΗ χελώνα της δυτικής λίμνης είναι ένα μικρό ψάρι. Συχνά συγχέεται με μια χελώνα, αλλά η χελώνα είναι πολύ ανθεκτική και δεν μπορεί να επιβιώσει στις περισσότερες περιοχές όπου μπορεί να ζήσει. Εάν ζείτε σε ένα θερμότερο κλίμα ή έχετε πρόσβαση σε μια λίμνη, μπορείτε να αγοράσετε αυτή τη χελώνα και να την δώσετε μακριά σε κάποιον που μπορεί να σας το δώσει.\nHerbal Tea είναι ιδανικό για την εξωφρενική θανάτωση παρασίτων, γιατί γιατί; Μια ματιά στις αναφορέ...\nΤο Detoxic έχει πρόσφατα Detoxic ότι αποτελεί σύσταση εμπιστευτικότητας για τον Detoxic παρασίτων. ...\nΌπως FitoBalt προσφάτως οι εμπιστευτικές FitoBalt κατά την αποτρίχωση FitoBalt. Πολλές καταφατικές ...\nBactefort θεωρείται πραγματικό άκρο, αλλά η δημοτικότητα αυξάνεται ταχέως τον τελευταίο καιρό - όλο...\nΌπως ανακοίνωσε εμπιστευτικά στην αποτρίχωση έχει Bactefort αποδείξει το προϊόν Bactefort. Μια πληθ...


Πώς Βλέπουν Τα Προβλήματα Οι Συνεργάτες και Πώς Οι Ηγέτες - Το Δικτυακό Μάρκετινγκ στην ΕλλάδαΤο Δικτυακό Μάρκετινγκ στην Ελλάδα\nΠώς Βλέπουν Τα Προβλήματα Οι Συνεργάτες και Πώς Οι Ηγέτες\nΟι “απλοί” συνεργάτες λένε, “Δεν μπορώ να πετύχω σ’ αυτή τη δουλειά. Υπάρχουν πάρα πολλά προβλήματα. Η τιμή των προϊόντων ή της υπηρεσίας είναι πολύ υψηλή, οι άνθρωποι δεν έχουν χρήματα, η κρίση έχει γονατίσει τους πάντες και η εταιρεία κάνει συχνά λάθη.”\nΟι ηγέτες λένε, “Ναι, υπάρχουν πολλά προβλήματα σε κάθε επιχείρηση. Δεν θα υπάρξει ποτέ μια τέλεια επιχείρηση με μια τέλεια οικονομία. Γι’ αυτό και επέλεξα να πετύχω σ’ αυτή την επιχείρηση.”\nΤα προβλήματα δεν μας σταματάνε από το να πετύχουμε.\nΑυτό που μας σταματάει από το να πετύχουμε, είναι το πώς αντιδρούμε στα προβλήματα.\nThis entry was posted in Uncategorized and tagged Big Al, Tom Schreiter, Δεξιότητες Επιτυχίας, Επίλυση Προβλημάτων by admin. Bookmark the permalink.


Ο μικρός Τανιτολούα Αντεούμι, από τη Νιγηρία, που διαμένει σε καταφύγιο αστέγων στη Νέα Υόρκη, κατάφερε μέσα σε έναν μόλις χρόνο, από την ώρα που έπιασε στα χέρια του τα πιόνια, να στεφθεί πρωταθλητής της πολιτείας Πηγή: Protagon.gr\nΑφωνους έχει αφήσει κριτές και ειδικούς στο σκάκι, στην Αμερική, ένα οκτάχρονο αγόρι από τη Νιγηρία, που διαμένει σε καταφύγιο αστέγων στη Νέα Υόρκη. Ο μικρός Τανιτολούα Αντεούμι κατάφερε μέσα σε έναν μόλις χρόνο, από την ώρα που έπιασε στα χέρια του τα πιόνια, να στεφθεί πρωταθλητής της πολιτείας για τις ηλικίες νηπιαγωγείο-τρίτη δημοτικού και παρουσιάζει εντυπωσιακή άνοδο στη βαθμολογία. Αλλά αυτό που εκπλήσσει τους ειδικούς, είναι το επιθετικό του στυλ στο παιχνίδι, που μπλοκάρει τους αντιπάλους του. Πρόσφατα, σε έναν αγώνα, σόκαρε τους θεατές, όταν θυσίασε τον αξιωματικό του για ένα απλό πιόνι. Αμέσως, οι προπονητές έσπευσαν να προσομειώσουν τις κινήσεις του στον υπολογιστή, και έκπληκτοι διαπίστωσαν ότι ο Τάνι -όπως τον αποκαλούν οι φίλοι του- θα δικαιωνόταν αρκετές κινήσεις αργότερα. Οπως γράφει ο Νίκολας Κριστόφ στους New York Times, μήνα με το μήνα, ο Αντεούμι παρουσιάζει θεαματική βελτίωση στη βαθμολογία και έχει ήδη στην κατοχή του επτά τρόπαια. Αν συνεχίσει έτσι, σε λίγο καιρό, η οικογένεια θα πρέπει να βρει ένα μέρος για να τα χωρέσει όλα.\nΟ Ράσελ Μακόφσκι, υπεύθυνος για το σκάκι στο σχολείο, καλωσόρισε τον Τάνι στην ομάδα χωρίς να πάρει χρήματα, αλλά δεν μπορούσε να φανταστεί το ταλέντο του μικρού. Είναι χαρακτηριστικό ότι η βαθμολογία του, όταν ξεκίνησε, ήταν 105 και τώρα έχει φτάσει τους 1.587 βαθμούς (ο Μάγκνους Κάρλσεν, ο καλύτερος παίκτης στον κόσμο αυτή τη στιγμή, έχει βαθμολογία 2.845).\nΗ οικογένεια Αντεούμι διέφυγε από τη βόρεια Νιγηρία το 2017 για τον φόβο της τρομοκρατικής ισλαμιστικής οργάνωσης Μπόκο Χαράμ, που καταδιώκει τους χριστιανούς. Εναν χρόνο αργότερα, κατέληξε στη Νέα Υόρκη, στο καταφύγιο αστέγων, με τη βοήθεια ενός πάστορα. Η οικογένεια έχει κάνει αίτηση για άσυλο στις αμερικανικές Αρχές. Στο μεταξύ, η μητέρα του, Ολουατόγιν, έχει περάσει τις εξετάσεις για να γίνει οικιακή βοηθός σε άτομα με προβλήματα υγείας, ενώ ο πατέρας του, Καγιόντε, είναι οδηγός στην Uber και έχει λάβει και την άδεια για να γίνει μεσίτης. Είναι φανερό από πού πήρε την όρεξη και την πειθαρχία για σκληρή δουλειά ο μικρός Τάνι, λένε προπονητές και φίλοι.


Αλγεινόν ύδωρ ebooks.gr\nΑρχική» Αλγεινόν ύδωρ\nΤο νερό που πονά: Μυθιστόρημα\nΣυγγραφέας : Μαραγκού Λαμπρίνα Α.\nΕκδότης : Άνεμος Εκδοτική\nISBN : 960-9585-77-9\nΤο νερό πονά. Η ροή του συντονίζεται με την κοσμική ψυχή. Αγκαλιάζει ή διώχνει το σώμα που βυθίζεται μέσα του. Το νερό νιώθει, αισθάνεται. Κλαίει και γελάει, οργίζεται ή χαίρεται, αγκαλιάζει ή πνίγει. Ο Χριστόφορος Οικονόμου το ξέρει αυτό καλά, από γεννησιμιού του. Γι' αυτό και τον φοβίζει. Τον τρομοκρατεί ο ήχος του, η δύναμή του. Είναι η αναμέτρηση των δύο, που θα σηματοδοτήσει την πτώση του ενός και τη νίκη του άλλου. Αυτό νομίζει ο ήρωας. Θα περάσει πολλά για να καταλάβει πως το νερό δεν τον πονά, αλλά τον μαθαίνει. Μέσα από κείνο καταλαβαίνει τον έρωτα, τη μοναξιά, την απώλεια, τη θλίψη. Κυλάει μέσα του όπως η λέμφος, αναπόφευκτα. Ο μεγάλος κύκλος που κρύβει μέσα του τη Λευκοθέα, τη Μεγάλη Θεά, τη Μάνα, τη Μαριγώ, την Αθηνά, την Άννα, είναι υδάτινος, ρευστός και ανεξέλεγκτος. Σαν τη ζωή και σαν τον θάνατο.\nΠρωτοεμφανίζεται στη λογοτεχνία με το μυθιστόρημά της για εφήβους, "Χνάρια στην άμμο" (Έπαινος της Γυναικείας Λογοτεχνικής Συντροφιάς). Άρθρα της για τη λογοτεχνία έχουν δημοσιευθεί σε εφημερίδες και περιοδικά, κάνει δε βιβλιοκριτική στο περιοδικό της Οδού Πανός.\nΗ ιερότης του Διονύσου\nΝικολαΐδης, Νίκος Γ., 1940-2007\nΛιόδεντρα και ροδιές